text:
Yehova Wakulongozga Ŵanthu Ŵake
“Nthowa ni iyi. Endaninge mwenemumo.”
SUMU: 65, 48
1, 2. (a) Kasi vikhwangwani vya pa msewu vikovwira wuli? (Wonani chithuzi chakwamba.) (b) Kasi Yehova wakovwira wuli ŵanthu ŵake?
“YIMANI, LAŴISKANI, TEGHEREZGANI.” Mazgu agha ghakaŵa pa vikhwangwani ivyo vikaŵa pa malo apo misewu ya galimoto yikujumphana na njanji ku North America. Vikhwangwani ivi vikawovwiranga kuti magalimoto ghaleke kugandika na sitima za pa mtunda, kweniso vikaponoska ŵanthu ŵanandi.
2 Yehova wakuchita vinandi kuluska vikhwangwani ivyo vikutichenjezga waka. Iyo wakulongozga ŵanthu ŵake kuti ŵazakasange umoyo wamuyirayira kweniso kuti ŵaleke kupwetekeka mwauzimu. Yehova wali nga ni muliska wa chitemwa uyo wakulongozga na kuchenjezga mberere zake kuti zileke kupuluka.
NYENGO ZOSE YEHOVA WAKULONGOZGA ŴANTHU ŴAKE
3. Chifukwa wuli ŵanthu ŵakufwa?
3 Kufuma waka apo ŵanthu ŵakalengekera, Yehova wakupeleka ulongozgi wakwenelera ku ŵanthu ŵake. Mwachiyelezgero, mu munda wa Edeni, Yehova wakapeleka ulongozgi uwemi kwa Adamu na Eva uwo ukate uŵawovwirenge kukhala mwakukondwa kweniso kwamuyirayira. (Gen. 2:15-17) Kweni Adamu na Eva wakaleka kupulikira ulongozgi wa Chiuta. Eva wakapulikira Satana, ndipo Adamu wakapulikira muwoli wake. Ntheura wose ŵaŵiri ŵakamba kusuzgika ndipo pamanyuma ŵakafwa kwambura chilindizga chilichose. Kweniso chifukwa chakuti Adamu na Eva ŵakaleka kupulikira, ŵanthu wose ŵakufwa.
4. (a) Pamanyuma pa Chigumula, chifukwa wuli ŵanthu ŵakakhumbikwiranga ulongozgi uphya? (b) Kasi Yehova wakapeleka dango wuli pamanyuma pa Chigumula, ndipo likutovwira kumanya vichi?
4 Yehova wakapeleka ulongozgi kwa Nowa uwo ukamovwira kupona pa nyengo ya Chigumula. Pamanyuma pa Chigumula, Yehova wakapeleka dango ku ŵanthu awo ŵakapona kuti ŵaleke kurya panji kumwa ndopa. Chifukwa wuli Yehova wakapeleka dango ili? Chifukwa pa nyengo iyi Yehova wakazomerezga ŵanthu kwamba kurya nyama. Apa vinthu vikasintha, lekani ŵanthu ŵakakhumbikwiranga ulongozgi uphya wakuti: “Mungaryanga nyama lumoza na umoyo wake yayi, uwo ni ndopa zake.” (Gen. 9:1-4) Dango ili likutovwira kumanya umo Yehova wakuwonera umoyo. Iyo ni Mlengi, ndipo ndiyo wali kutipa umoyo. Ntheura wali na mazaza ghakutiphalira umo tikwenera kuchitira na umoyo. Mwachiyelezgero, Yehova wali kupeleka dango lakuti ŵanthu ŵangakomananga yayi. Yehova wakuwona umoyo na ndopa kuŵa vyakupatulika, ndipo wazamulanga waliyose uyo wakugwiliskira ntchito umoyo na ndopa mwambura kwenelera.
5. Kasi tisambirenge vichi mu nkhani iyi?
5 Nyengo zose Chiuta wakupeleka ulongozgi ku ŵanthu ŵake. Mu nkhani iyi tiwonenge viyelezgero vichoko waka vya umo Yehova wakulongozgera ŵanthu ŵake. Ivyo tisambirenge mu nkhani iyi vitovwirenge kulutilira kulondezga ulongozgi wa Yehova m’paka tizakanjire mu charu chiphya.
MTUNDU UPHYA, ULONGOZGI UPHYA
6. Chifukwa wuli Ŵaisrayeli ŵakeneranga kupulikira Dango ilo Yehova wakaŵapa kwizira mwa Mozesi?
6 Mu nyengo ya Mozesi, Yehova wakapeleka ulongozgi wakupulikikwa makora ku ŵanthu ŵake wa umo ŵakwenera kukhalira kweniso umo ŵakwenera kumusopera. Chifukwa wuli wakapeleka ulongozgi uwu? Apa vinthu vikasinthaso. Kwa vyaka vyakujumpha 200, Ŵaisrayeli ŵakaŵa ŵazga ku Eguputo, ndipo ŵakakhalanga na ŵanthu awo ŵakasopanga ŵakufwa, vikozgo, kweniso ŵakachitanga vinthu vinandi vyambura kukondweska Chiuta. Ŵaisrayeli ŵakati ŵafuma mu Eguputo, ŵakakhumbikwiranga ulongozgi uphya. Panyengo iyi ŵakeneranga kulondezga Dango la Yehova pera. Mabuku ghanyake ghakuti lizgu la Chihebere lakuti “dango,” likuyana na lizgu ilo likung’anamura “kulongozga, kunjilikizga, na kusambizga.” Dango ilo Yehova wakapa Ŵaisrayeli kwizira mwa Mozesi, likaŵavikiliranga kuti ŵaleke kutolera nkharo ziheni na kasopero kautesi ka ŵamitundu awo ŵakakhalanga nawo pafupi. Para Ŵaisrayeli ŵapulikira Chiuta, iyo wakaŵatumbikanga. Kweni para ŵaleka kumupulikira, ŵakasangananga na masuzgo ghanandi.
7. (a) Chifukwa wuli Yehova wakapeleka ulongozgi ku ŵanthu ŵake? (b) Kasi Dango likaŵa wuli mulinda wa Ŵaisrayeli?
7 Pakaŵaso chifukwa chinyake icho ulongozgi uphya ukakhumbikwiranga. Dango likawovwira Ŵaisrayeli kuti ŵanozgekere kwiza kwa Mesiya, uyo ni Yesu Khristu. Dango likakumbuskangaso Ŵaisrayeli kuti mbakwananga. Likaŵawovwirangaso kumanya kuti ŵakukhumbikwira sembe ya Yesu kuti zakwananga zawo zigowokereke kwamuyirayira. (Gal. 3:19; Heb. 10:1-10) Kweniso Dango likawovwira kuti mbumba iyo mukababikira Mesiya yimanyikwe makora ndipo vikawovwira kuti ŵanthu ŵamumanye wati wiza. Ntheura Dango likaŵa “mulinda” wakulongozgera Ŵaisrayeli kwa Khristu.
8. Chifukwa wuli tikwenera kulondezga fundo za mu Dango la Mozesi?
8 Ulongozgi wa mu Dango ilo Yehova wakapa Ŵaisrayeli, nase ungatovwira. Kasi tingachita wuli kuti utovwire? Tikwenera kuyima na kulaŵiska pa fundo izo pajintha Dango ilo Chiuta wakapeleka kwizira mwa Mozesi. Nangauli ise tili pasi pa Dango ili yayi, kweni fundo zake zingatilongozga mu umoyo withu wa zuŵa na zuŵa, kweniso umo tingasopera makora Yehova. Yehova wakawoneseska kuti malango ghake ghalembeka mu Baibolo kuti ghatisambizge, ndiposo kuti fundo zake zitilongozgenge. Kweniso tikuwonga chomene Yesu kuti wakasambizga vinthu ivyo vikutovwira kupulikiska fundo za mu Dango. Mwachiyelezgero, tegherezgani ivyo Yesu wakayowoya. Iyo wakati: “Mukapulika kuti kukayowoyeka kuti: ‘Ungaleŵanga chara.’ Kweni ine nkhumuphalirani kuti waliyose uyo wakulutilira kulaŵiska mwanakazi na kuŵa nayo na khumbiro, wachita nayo kale uleŵi mu mtima wake.” Ntheura tikwenera kugega kuchita uzaghali kweniso chilichose icho chingatipangiska kuchita uhule.
9. Chifukwa wuli mu 33 C.E., Yehova wakapelekaso ulongozgi uphya?
9 Yesu wakati wawonekera nga ni Mesiya, Yehova wakapelekaso ulongozgi uphya ndipo wakavumbura vinandi vyakukhwaskana na khumbo lake. Apa naposo vinthu vikasintha. Mu 33 C.E., Yehova wakawuleka mtundu wa Israyeli ndipo wakasankha mpingo Wachikhristu kuŵa mtundu uphya wa ŵanthu ŵake.
ULONGOZGI KWA ISRAYELI WAUZIMU
10. Chifukwa wuli Israyeli wauzimu wakapika ulongozgi uphya, ndipo ulongozgi uwu ukapambananga wuli na uwo ŵakapika Ŵaisrayeli mu nyengo ya Mozesi?
10 Mu nyengo ya Mozesi, Yehova wakapeleka Dango ku mtundu wa Israyeli, ilo likaŵasambizganga umo ŵangakhalira makora ndiposo umo ŵangamusopera. Mu nyengo ya Ŵakhristu ŵakwambilira, ŵanthu ŵa Chiuta ŵakaŵa ŵa mu mtundu umoza pera yayi, lekani ŵakamba kuchemeka kuti Israyeli wauzimu. Ŵanthu aŵa ndiwo ŵakapanga mpingo Wachikhristu, ndipo ŵakaŵa pasi pa phangano liphya. Yehova wakaŵapa ulongozgi uphya wa umo ŵangakhalira makora ndiposo umo ŵangamusopera. Fundo iyi yikukolerana na mazgu ghakuti: “Chiuta wakutemwera yayi. Kweni wakupokelera munthu wa mtundu uliwose uyo wakumopa na kuchita urunji.” (Mil. 10:34, 35) Israyeli wauzimu wakalondezganga “dango la Khristu,” ilo likajintha pa fundo zakulembeka pa libwe chara, kweni pa mitima yawo. Dango la Khristu ndilo likalongozganga Ŵakhristu wose kulikose uko ŵakaŵa.
11. Kasi ni malango wuli ghaŵiri agho ghali mu dango la Khristu?
11 Kwizira mwa Yesu, Israyeli wauzimu wakasanga chandulo chikuru na ulongozgi wa Yehova. Pambere Yesu wandakhazikiske phangano liphya, wakapeleka malango ghaŵiri ghakuzirwa. Lakwamba likuyowoya vya kupharazga, ndipo lachiŵiri likuyowoya umo Ŵakhristu ŵakwenera kukhalira na ŵanyawo. Ŵakhristu wose ŵakwambilira ŵakeneranga kulondezga malango agha, ndipo nase tikwenera kughalondezga, kwali tilutenge kuchanya panji tizamukhala pa charu chapasi kwamuyirayira.
12. Kasi ni ulongozgi wuli uphya uwo Yesu wakapa ŵasambiri ŵake?
12 Kale, ŵanthu ŵa mitundu yinyake ŵakalutanga ku Israyeli kuti ŵakasope Yehova. (1 Mathe. 8:41-43) Kweni pamanyuma, Yesu wakapeleka dango ilo lili pa Mateyu 28:19, 20. (Ŵazgani.) Iyo wakaphalira ŵasambiri ŵake kuti “lutaninge” ku ŵanthu wose. Pa Pentekoste 33 C.E., Yehova wakalongora kuti wakukhumba kuti makani ghawemi ghapharazgike pa charu chose chapasi. Pa zuŵa ili, ŵanthu pafupifupi 120 awo ŵakapanga mpingo uphya ŵakazuzgika na mzimu utuŵa ndipo ŵakamba kuyowoya viyowoyero vyakupambanapambana ku Ŵayuda na ŵakung’anamukira ku Chiyuda. (Mil. 2:4-11) Pamanyuma, makani ghawemi ghakafika na ku Ŵasamariya wuwo. Kufuma apo, mu 36 C.E., makani ghawemi ghakapharazgikaso ku ŵanthu ŵambura kukotoleka. Ntheura Ŵakhristu ŵakeneranga kupharazga kwa waliyose pa charu chapasi.
13, 14. (a) Kasi “dango liphya” la Yesu likutichiska kuchitachi? (b) Kasi tikusambirako vichi kwa Yesu?
13 Yesu wakapelekaso “dango liphya” ilo likuti titemwenge ŵabali na ŵadumbu ŵithu. (Ŵazgani Yohane 13:34, 35.) Zuŵa lililose tikwenera kulongora kuti tikutemwa ŵabali ŵithu na kunozgeka kupeleka umoyo withu mu malo mwa iwo. Fundo iyi mukaŵavya mu Dango ilo likapelekeka ku Ŵaisrayeli mu nyengo ya Mozesi.
14 Yesu wakalongora makora umo tikwenera kutemwera ŵabali na ŵadumbu ŵithu. Iyo wakatemwanga ŵasambiri ŵake, lekani wakaŵafwira. Yesu wakukhumba kuti ŵalondezgi ŵake wose ŵatemwanenge. Ntheura tikwenera kuŵa ŵakunozgeka kuzizipizga masuzgo nanga nkhufwira ŵabali na ŵadumbu ŵithu.
ULONGOZGI WA SONO NA MUNTHAZI
15, 16. Kasi ni vinthu wuli vinyake ivyo vyasintha, ndipo Chiuta wakutilongozga wuli?
15 Yesu wali kusankha “muzga wakugomezgeka na wavinjeru” kuti wapelekenge chakurya chauzimu “pa nyengo yakwenelera” ku ŵalondezgi ŵake. (Mat. 24:45-47) Chakurya ichi chikusazgapo ulongozgi wakuzirwa uwo tikupokera para vinthu vyasintha. Tiyeni tiwone vinyake ivyo vyasintha.
16 Tikukhala mu “mazuŵa ghaumaliro,” ndipo sonosono apa tikumanenge na suzgo yikuru iyo yindachitikepo nakale nakuti yizamuchitikaposo chara. (2 Tim. 3:1; Mrk. 13:19) Kweniso Satana na viŵanda vyake ŵali kuponyeka pa charu chapasi ndipo ŵakuchitiska kuti ŵanthu ŵasuzgikenge. (Chivu. 12:9, 12) Pasono tikupharazga mu viyowoyero vinandi chomene, kulongora kuti tikupulikira dango la Yesu lakuti tipharazgire ŵanthu ŵa mitundu yose.
17, 18. Kasi tikwenera kuchita wuli na ulongozgi uwo tikupokera?
17 Gulu la Yehova likutipa vinthu vinandi kuti vitovwire pa mulimo wakupharazga. Kasi imwe mukuvigwiliskira ntchito? Pa maungano ghithu tikupokera ulongozgi wa umo tingagwiliskira ntchito makora vinthu ivi. Kasi tikulondezga ulongozgi uwo Chiuta wakutipa?
18 Yehova watitumbikenge para tikupulikira ulongozgi uwo wakutipa kwizira mu mpingo. Usange sono tikupulikira ulongozgi, chizamuŵaso chipusu kulondezga ulongozgi uwo tizamupokera pa “suzgo yikuru,” apo charu cha Satana ichi chizamuparanyikira. (Mat. 24:21) Pamanyuma, tizamukhumbikwira ulongozgi uphya wa umo tizamukhalira mu charu chiphya chaurunji chambura Satana.
19, 20. Kasi ni mipukutu wuli iyo yizamujulika mu charu chiphya, ndipo yizamutovwira wuli?
19 Mu nyengo ya Mozesi, mtundu wa Israyeli ukakhumbikwiranga ulongozgi uphya, lekani Yehova wakaŵapa Dango. Pamanyuma, mpingo Wachikhristu ukeneranga kulondezga “dango la Khristu.” Mwakuyana waka, Baibolo likuti mu charu chiphya tizamupokera mipikutu iyo yizamuŵa na ulongozgi uphya. (Ŵazgani Chivumbuzi 20:12.) Mipukutu iyi yikwenera kuti yizamulongosoranga ivyo Yehova wazamukhumba kuti ŵanthu ŵake ŵachitenge. Kusambira mipukutu iyi kuzamovwira chomene ŵanthu wose na awo ŵazamuwuskika kuti ŵamanye ivyo Yehova wakukhumba. Mipukutu iyi yizamutovwiraso chomene kuti timanye maghanoghano gha Yehova. Pa nyengo iyo, tizamulipulikiska makora Baibolo, lekani tose mu paradiso tizamutemwananga na kuchindikana. (Yes. 26:9) Pasi pa ulongozgi wa Fumu, Yesu Khristu, tizamusambira vinthu vinandi na kusambizgaso ŵanyithu.
20 Usange tizamupulikira ulongozgi wa mu ‘mipukutu’ na kulutilira kugomezgeka pa nyengo ya chiyezgo chaumaliro icho chizamuchitika pamanyuma pa Ufumu wa vyaka 1000, Yehova wazamulemba mazina ghithu mu “mupukutu wa umoyo.” Yehova watinozgera umoyo wamuyirayira. Ntheura kuti tizakapokere umoyo uwu, tikwenera KUYIMA na kuŵazga ivyo Baibolo likuyowoya, KULAŴISKA na kupulikiska ivyo tikuŵazga, kweniso KUTEGHEREZGA na kulondezga ulongozgi wa Chiuta. Para tikuchita vinthu ivi, tizamupona suzgo yikuru na kulutilira kusambira kwamuyirayira vya Yehova, uyo ni Chiuta wavinjeru na chitemwa.


c: text/html

text:
INDONESIA
Kusuzgika na Charu cha Japan
Kukwambilira kwa 1942 ŵasilikari ŵa charu cha Japan ŵakiza ku Indonesia, ndipo ŵakapoka charu cha Indonesia mwankhaza. Ŵabali ŵanandi ŵakaŵachichizganga kugwira ntchito zinonono nga nkhulima misewu na kujima migelo. Ŵanandi ŵakaŵajalira mu majele ghaheni chomene ndipo ŵakaŵasuzganga chomene chifukwa cha kukana kuchitako nkhondo. Ndipo ŵabali ŵatatu ŵakafwira mu jele.
Mu vyaka viŵiri vyakwambilira vya nkhondo, mudumbu munyake wakuyowoya Chidachi, Johanna Harp, uyo wakakhalanga ku muzi uwo ukaŵa ku mapiri, ku East Java, wakajalirika yayi mu jele. Pa nyengo iyi, mudumbu uyu na ŵana ŵake ŵawukirano ŵatatu ŵakang’anamura buku la Salvation (Chiponosko) ndiposo Gongwe la Mulinda kufuma mu English kuya mu Chidachi. * Ivyo ŵang’anamura ŵakavikoperanga na kutumizgira Ŵakaboni mu Java mwakubisilizga.
Ŵakaboni ŵanyake awo ŵakaŵa kuti ŵandajalirike mu jele ŵakakumananga mu tumagulu ndipo ŵakapharazganga mwakuchenjera. Josephine Elias (uyo Kale wakaŵa Tan) wakati: “Nyengo zose nkhapenjanga mpata wakuti niphalireko munthu unenesko. Para nkhuluta ku ŵanthu ŵakunweka nkhayeghanga ntchuŵa kuti ŵanthu ŵaghanaghanenge kuti tikuseŵera waka ntchuŵa.” Felix Tan na muwoli wake Bola, ŵakatetezgeranga kuguliska sopo pakupharazga nyumba na nyumba. Felix wakati: “Kanandi ŵapolisi ŵakofya chomene ŵa charu cha Japan ŵakuchemeka Kempeitai ŵakatilondezganga mumanyuma kuti ŵawone ivyo tikuchita. Kuti ŵaleke kutikayikira, tikasinthasinthanga nyengo yakulutira ku ŵanthu awo tikasambiranga nawo Baibolo. Ŵanthu 6 awo tikasambiranga nawo Baibolo ŵakakura mwauzimu ndipo ŵakabatizika uku nkhondo yili mukati.”
Kupambana Maghanoghano mu Jakarta
Ŵabali ŵati ŵazizipizga nkhondo nyengo yitali, ŵakaŵaso na chiyezgo chinyake chikuru. Ŵalara wa boma la Japan ŵakalamura kuti waliyose (kusazgapo ŵanthu ŵa ku China awo ŵakakhalanga ku Indonesia) waŵe na ID iyo pakaŵanga mazgu ghakuti wapulikirenge chilichose icho boma la Japan layowoya. Ŵabali ŵanandi ŵakajifumbanga kuti, ‘Kasi tilembeske na kupokako ID iyi panji tikane?’
Felix Tan wakalongosora kuti: “Ŵabali ŵa ku Jakarta ŵakachiska ise tikakhalanga ku Sukabumi kuti tikane kulembeska. Kweni ise tikapempha ŵalara ŵa boma usange tingasintha mazgu ghanyake pa ID iyi. Tikati tisinthe mazgu ghakuti, ‘uyo zina lake lili apa wachitenge chilichose’ icho ŵasilikari ŵa Japan ŵamuphalira. Ndipo tikati paŵe mazgu ghakuti, ‘uyo zina lake lili apa walimbanenge nawo yayi’ ŵasilikari ŵa Japan. Mwamwaŵi, ŵakazomera, ntheura tikapoka ma ID ghara. Ŵabali ŵa ku Jarkata ŵakati ŵapulika kuti tapoka ma ID, ŵakati ndise ŵakugaluka ndipo ŵakaleka kuchezga nase.”
Chachitima ntchakuti ŵabali ŵanandi awo ŵakaŵa panthazi kutiwukira ŵakakakika ndipo ŵakaleka unenesko. Mubali munyake uyo wakakana kuthera wakajalirika mu jele pamoza na André Elias. André wakati: “Nkhadumbiskana nayo nkhani yakukhwaskana na kupokera ma ID na kumovwira kuti wayiwone mwakwenelera. Wakapempha kuti timugowokere chifukwa chakuti wakaleka kuchezga nase. Pamanyuma tikamba kukhozgana chomene. Kweni mwasoka mubali uyu wakafwa chifukwa chakuti umoyo ukaŵa wakusuzga chomene mu jele.”
Merdeka!
Nkhondo yikati yamara mu 1945, ŵabali na ŵadumbu ŵakakhumbanga chomene kulutilira kupharazga. Mubali munyake uyo boma likamujalira mu jele na kumusuzga wakalembera kalata ofesi ya munthavi ya ku Australia kuti: “Nichali wakukhora pati pajumpha vyaka vinayi vyakusuzga chomene, nindathere ndipo nindasinthe maghanoghano. Mu nyengo yose iyo nkhasuzgikanga, nkhaluwapo yayi ŵabali. Kasi munganitumirako mabuku?”
Mwaluŵiro, mabuku agho mubali uyu wakapempha ghakiza mu charu chake. Pakwamba ghakiza ghachoko waka, kweni pamanyuma ghakiza ghanandi. Gulu la ŵapharazgi 10 ku Jakarta likayambaso kung’anamura mabuku kuya mu Chiindonesiya.
Pa Ogasiti 17, 1945, ŵalongozgi ŵa gulu ilo likakhumbanga kuti charu cha Indonesia chijiyimire pachekha ŵakapharazga kuti charu cha Indonesia ntchakujiyimira pacheka ndipo ivi vikapangiska kuti paŵe viwawa vya kuwukira ulamuliro wa Chidachi. Ŵanthu ŵanandi ŵakafwa chifukwa cha viwawa ivi, ndipo ŵanthu ŵakukwana 7 miliyoni ŵakachimbira mu vikaya vyawo.
Mu nyengo yose iyo viwawa ivi vikachitikanga, ŵabali ŵakalutilira kupharazga nyumba na nyumba. Josephine Elias wakayowoya kuti: “Ŵanthu awo ŵakachitanga viwawa ivi ŵakayezga kutichichizga kuti nase tichemerezge mazgu ghakuti ‘Merdeka,’ kung’anamura kuti ‘Mtende.’ Kweni tikaŵaphalira kuti vya ndyali tikwenderamo yayi.” Mu 1949, boma la Chidachi likawezgera charu cha Indonesia ku ŵenecho charu kuti ŵajilamulirenge ŵekha. *
Pakufika mu 1950, ŵabali mu Indonesia ŵakaŵa kuti ŵazizipizga viwawa vyaka 10. Kweni ŵakaŵa na ntchito yikuru yakuti ŵachite. Kasi ŵapharazgenge wuli makani ghawemi ku ŵanthu ŵa mu Indonesia awo ŵakaŵa ŵanandi chomene? Ku ŵanthu, vikawonekanga nga kuti vingachitika yayi. Kweni ŵabali ŵakaŵa na chipulikano, ndipo ŵakalimbikira kupharazga. Ŵakaŵa na chigomezgo chose kuti Yehova ‘watumenge ŵantchito ku vuna yake.’ (Mat. 9:38) Nakuti ndivyo Yehova wakachita nadi.

robotstxt: allowed

filter: keep


text:
MUTU 21
Wakalimbana na Wofi Kweniso Kukayika
1-3. Kasi Petrosi wakawona vichi zuŵa linyake, ndipo usiku vinthu vikaŵa wuli?
PETROSI wakalimbikira kuvuŵa boti pa Nyanja ya Galileya, uku chisi chili bii. Wakati walaŵiska chakumafumiro gha dazi, wakawona kaungweru nga kuti kwamba kucha. Apa Petrosi msana na viŵegha vikaŵinyanga chomene chifukwa cha kuvuŵa boti nyengo yitali. Sisi lake likaŵa nyalunyalu chifukwa cha chimphepo icho chikaputanga. Majigha ghakatimbanga boti, ndipo maji ghakuzizima ghakamuthavukiranga. Wakalutilira kuvuŵa kuti ŵambuke.
2 Petrosi na ŵanyake ŵakamuleka yekha Yesu pa mtunda. Zuŵa lira, ŵakawona Yesu wakulyeska ŵanthu ŵanandi chomene na tuvingwa tuchoko waka na somba. Ŵanthu ŵakakondwa, ndipo ŵakakhumbanga kumukora ufumu Yesu. Kweni Yesu wakakhumba yayi kunjilirapo pa vya charu. Ndipo wakakhumbanga kusambizga ŵasambiri ŵake kuti nawo ŵaleke kunjilirapo pa vya charu. Wakawugwentha mzinda wura, ndipo wakaphalira ŵasambiri ŵake kuti ŵakwere boti, ŵadangireko kuya ku sirya linyake la nyanja. Kweni mwenecho wakakwera mu phiri kukalomba kwayekha.—Mrk. 6:35-45; ŵerengani Yohane 6:14-17.
3 Mwezi ukaŵa pachanya apo ŵasambiri ŵakanyamukanga, kweni sono ukanjiranga. Ndipouli, ŵakendapo makilomita ghachoko waka. Ŵakatondekanga kuyowoyeskana chifukwa cha kuvuka kweniso kupoma kwa chimphepo na majigha. Mu mtima wake, Petrosi wakwenera kuti wakaghanaghaniranga vinthu ivyo vikuyowoyeka mu ndime zapanthazi apa.
Mu vyaka viŵiri, Petrosi wakasambira vinandi kwa Yesu, kweni pakaŵaso vinyake vyakuti wasambire
4. Chifukwa wuli Petrosi ni munthu uyo tingasambirako?
4 Pakaŵa vinandi chomene vyakuti Petrosi waghanaghanirepo. Kufuma apo Petrosi wakakumana na Yesu wa ku Nazarete kakwamba, pakaŵa kuti pajumpha vyaka viŵiri. Wakasambira vinandi kwa munthu uyu, kweni pakaŵaso vinandi vyakuti wasambire. Petrosi wakaŵa munthu uyo wakatemwanga kusambira, nangauli nyengo zinyake vikamusuzganga chifukwa cha wofi na kukayika. Pali vinandi ivyo nase tingasambirako kwa iyo. Tiyeni tiwone.
“Tamusanga Mesiya”
5, 6. Kasi Petrosi wakachitanga vichi pa umoyo wake?
5 Petrosi wakwenera kuti wakaluwa yayi nyengo iyo wakakumana na Yesu. Munung’una wake Andireya ndiyo wakiza na nkhani yakuti: “Tamusanga Mesiya.” Mazgu agha ghakasintha chomene umoyo wa Petrosi.—Yoh. 1:41.
6 Petrosi wakakhalanga mu Kaperenaumu, msumba uwo ukaŵa kumpoto mumphepete mwa Nyanja ya Galileya. Iyo na Andireya ŵakaŵa ŵalovi ndipo ŵakachitiranga lumoza bizinesi iyi na Yakobe kweniso Yohane, ŵana ŵa Zebediya. Petrosi wakakhalanga na muwoli wake, anyinavyara, na Andireya munung’una wake. Petrosi wakakhumbikwiranga kulimbikira, nkhongono, na maluso kuti wapwelelere ŵanthu pa nyumba yake kwizira mu ntchito yaulovi. Kanandi ŵakatchezeranga mu nyanja, kuponya mikwawu na kuyiguzira mu boti kuti ŵasoremo tusomba uto ŵakora. Muhanya ŵakaŵangaso na ntchito yikuru ya kusora somba na kuguliska, kweniso kunozga mikwawu.
7. Kasi Petrosi wakamumanya wuli Yesu, ndipo chifukwa wuli nkhani iyi yikaŵa yakukondweska?
7 Baibolo likutiphalira kuti Andireya wakaŵa msambiri wa Yohane Mubatizi. Petrosi wakwenera kuti wakapulikizganga chomene apo munung’una wake wakamuphaliranga vya Yohane. Zuŵa linyake, Andireya wakawona Yohane wakuŵalongora Yesu wa ku Nazarete, na kuyowoya kuti: “Wonani, Mwana wa mberere wa Chiuta!” Nyengo yeneyiyo, Andireya wakamba kulondezga Yesu, ndipo wakaphalira mukuru wake Petrosi nkhani yakukondweska yakuti: Mesiya wafika! (Yoh. 1:35-40) Ŵanthu ŵakati ŵagaluka mu munda wa Edeni vyaka 4,000 kumasinda, Yehova Chiuta wakalayizga kuti munthu munyake wapadera wazamupeleka chigomezgo cheneko ku ŵanthu. (Gen. 3:15) Munthu wapadera uyu, ndiyo Andireya wakakumana nayo. Munthu uyu wakaŵa Mesiya. Petrosi wakachimbira kuti nayo wakamuwone Yesu.
8. Kasi zina ilo Yesu wakamupa Petrosi likang’anamurangachi? Ndipo chifukwa wuli ŵanthu ŵanyake ŵakughanaghana kuti likamuyananga yayi?
8 Kumanyuma kose, Petrosi wakamanyikwanga kuti Simoni, panji Simiyoni. Kweni Yesu wakamulaŵiska ndipo wakati: “‘Ndiwe Simoni mwana wa Yohane, uchemekenge Kefase’ (kung’anamura Petrosi).” (Yoh. 1:42) Zina lakuti “Kefase” likung’anamura libwe panji jalawe. Vikuwoneka kuti mazgu gha Yesu agha ukaŵa uchimi. Yesu wakawona kuti Petrosi wazamuŵa nga ni jalawe, wazamuŵa wakukhazikika na wakugomezgeka pakati pa ŵalondezgi ŵa Khristu. Kasi ndimo Petrosi wakajiwoneranga? Ntchakukayikiska. Lero napo, ŵanthu ŵanyake awo ŵakuŵazga mabuku gha makani ghawemi ŵakuwona kuti Petrosi wakaŵa munthu wakukhazikika na wakugomezgeka nga ni jalawe yayi. Ŵanyake ŵakuti ivyo Baibolo likuyowoya vikulongora kuti Petrosi wakaŵa munthu wambura kukhazikika, wakusinthasintha.
9. Kasi Yehova na Mwana wake ŵakupenja vichi mwa ise, ndipo chifukwa wuli tikwenera kuŵagomezga?
9 Petrosi nayo wakabudanga. Yesu wakamanyanga vyose ivi. Kweni nga ni Yehova, Yesu nyengo zose wakawonanga viwemi mu ŵanthu. Yesu wakasangamo viwemi mwa Petrosi, ndipo wakakhumbanga kumovwira kuti viwemi ivi ndivyo Petrosi wachitenge. Lero napo, Yehova na Mwana wake ŵakupenja viwemi mwa ise. Kweni nyengo zinyake tingawona nga kuti mwa ise ŵangasangamo kawemi yayi. Tikwenera kugomezga kuti ndivyo Yehova na Mwana wake ŵakuwona ndipo tikwenera kunozgeka kuti ŵatisambizge, nga umo Petrosi wakachitira.—Ŵerengani 1 Yohane 3:19, 20.
“Leka Kopa”
10. Kasi Petrosi wakawona vichi, kweni wakawelera ku vichi?
10 Petrosi wakwenera kuti wakalutira lumoza na Yesu pa ulendo unyake kukapharazga. Ntheura wakwenera kuti wakawona munthondwe wakwamba uwo Yesu wakachita, apo wakazgora maji kuŵa vinyo pa ukwati ku Kana. Chakuzirwa chomene ntchakuti wakapulika uthenga wa Ufumu wa Chiuta uwo Yesu wakapharazganga. Uthenga uwu ukaŵapa ŵanthu chigomezgo. Kweni Petrosi wakaleka kwenda na Yesu na kuwelera ku bizinesi yake yaulovi. Pakati pajumpha myezi, Petrosi wakakumanaso na Yesu. Pa nyengo iyi, Yesu wakamuchema kuti wendenge nayo nyengo zose kukapharazga.
11, 12. (a) Kasi vinthu vikamwendera wuli Petrosi usiku unyake? (b) Kasi Petrosi wakwenera kuti wakajifumbanga vichi apo wakapulikizganga kwa Yesu?
11 Pa nyengo iyi, Petrosi wakaŵa kuti wavuka chifukwa cha kugwira ntchito usiku wose kweni pawaka. Ŵakaponya mikwawu yawo kanandi waka, kweni ŵakakorapo yayi somba nanga njimoza. Petrosi wakayezgera apa na apa kuti panji ŵangasangako kakotcha pakhala, kweni ŵakawera lululu. Panji ŵakafika na pakughanaghana kuti kwali ŵanjire waka pasi chomene pa nyanja ŵakachite kuzisokora somba. Para ndivyo wakaghanaghananga, mbwenu vikamukwenyerezganga waka. Ntchito yaulovi yikaŵa ntchito bweka yayi kwa Petrosi, ndiyo wakalelerangamo ŵanthu. Paumaliro, wakawelera ku mtunda khwatukhwatu. Yikaŵa nyengo yakuti ŵasuke mikwawu. Ntheura apo Yesu wakizanga, wakasanga Petrosi wali mukati kusuka mikwawu.
Petrosi wakavuka yayi kutegherezga apo Yesu wakayowoyanga vya Ufumu wa Chiuta, uwo ukaŵa mutu wa upharazgi wake
12 Mzinda ukamufinyilizga Yesu, waliyose wakakhumbanga kuti wapulike ivyo wakuyowoya. Pakuwona kuti ŵanthu ŵaŵa ŵanandi chomene, Yesu wakakwera mu boti la Petrosi ndipo wakamupempha kuti walitutuzgireko pataliko na mtunda. Yesu wakasambizga ŵanthu kufuma mu boti, mazgu ghake ghakapulikikwanga makora chomene. Petrosi nayo wakapulikizganga. Wakavuka yayi kutegherezga apo Yesu wakayowoyanga vya Ufumu wa Chiuta, uwo ukaŵa mutu wa upharazgi wake. Petrosi wakawona kuti ungaŵa mwaŵi ukuru chomene kovwira Khristu kupharazga uthenga wakupa chigomezgo uwu mu charu chose. Kweni kasi wakawona kuti ntchamahara kuchita nthena? Kasi para waleka bizinesi yake wapwelelerenge wuli mbumba yake? Panyake Petrosi wakambaso kughanaghanira ivyo vikachitika usiku wajumpha apo ŵakaphyokapo waka.—Luka 5:1-3.
13, 14. Kasi Yesu wakamuchitira munthondwe wuli Petrosi, ndipo Petrosi wakachita wuli?
13 Yesu wakati wamara kuyowoya, wakaphalira Petrosi kuti: “Vuŵira apo mphakunyang’amira, ndipo ponyani mikwawu yinu kuti mukore somba.” Petrosi wakakayika chomene. Wakati: “Msambizgi, taphyoka usiku wose kwambura kukorapo kanthu, kweni pakuti mwayowoya niponyenge mikwawu.” Petrosi wakaŵa kuti wasuka waka mikwawu. Ntheura wakakhumba yayi kuponyaso mikwawu pa nyengo iyi, chomene pakumanya kuti somba zikusangika viŵi yayi namuhanya. Kweni wakapulikira, wakachewuzga ŵanyake mu boti lachiŵiri kuti ŵaŵalondezge.—Luka 5:4, 5.
14 Petrosi wakazizwa kuwona kuti mikwawu yili ndu apo wakayiguziranga mu boti. Wakalimbikira kuguza, mbwenu wakasanga visomba vili bilinkhinyubilinkhinyu mu vilepa. Luŵiroluŵiro, wakachewuzga ŵanyake awo ŵakaŵa mu boti lachiŵiri kuti ŵize ŵazakaŵawovwire. Ŵakati ŵafika, ŵakasanga kuti boti limoza likuchepa, somba zikaŵa zinandi. Ŵakazuzga maboti ghose ghaŵiri, ndipo ghakamba na kubira wuwo. Petrosi wakazizikika chomene. Wakamuwonapo kale Khristu wakuchitira ŵanthu vinthu vyankhongono, kweni apa wakachitira iyo. Petrosi wakawona kuti Yesu ni munthu uyo wali na nkhongono zakusokolera somba mu mikwawu. Petrosi wakachita wofi chomene. Wakajikama pasi, ndipo wakati: “Fumu, fumaniko kwa ine, chifukwa ndine munthu wakwananga.” Wakajiwona kuti ngwakwenelera yayi kuŵa pamoza na munthu uyo wakaŵa na nkhongono zanthena izi.—Ŵerengani Luka 5:6-9.
15. Kasi Yesu wakamusambizga wuli Petrosi kuti pakaŵavya chifukwa cha kukayikira panji kopa?
15 Yesu wakati: “Leka kopa. Kufuma sono ukolenge ŵanthu.” (Luka 5:10, 11) Iyi yikaŵa nyengo ya kukayika panji kopa yayi. Pakaŵavya chifukwa chakuti Petrosi wakayikire kuti wapwelelerenge wuli banja lake, panji kopa kuti wangakwaniska yayi ntchito iyo Yesu wakamuchemera. Yesu wakaŵa na ntchito yikuru yakuti yichitike, uteŵeti uwo ukaŵa kuti ungasintha umoyo wa ŵanthu wamunthazi. Wakateŵeteranga Chiuta uyo ‘wakugowokera chomene.’ (Yes. 55:7) Yehova wakaŵa wakunozgeka kumovwira Petrosi mwakuthupi na mwauzimu wuwo.—Mat. 6:33.
16. Kasi Petrosi, Yakobe, na Yohane, ŵakachita wuli Yesu wakati waŵachema? Chifukwa wuli tikuti ŵakachita chinthu chamahara chomene?
16 Petrosi wakapulikira nyengo yeneyiyo, ndimoso ŵakachitira Yakobe na Yohane. “Ŵakiza na maboti ku mtunda, ndipo ŵakasida vyose na kumulondezga.” (Luka 5:11) Petrosi wakalongora chipulikano mwa Yesu kweniso mwa Chiuta uyo wakamutuma. Apa Petrosi wakachita chinthu chamahara chomene. Mazuŵa ghano, Ŵakhristu awo ŵakumazga wofi na kukayika mwakuti ŵateŵetere Chiuta, nawo ŵakulongora chipulikano. Ŵakuchita makora chomene kuthemba Yehova.—Sal. 22:4, 5.
“Chifukwa Wuli Wangukayika?”
17. Kasi Petrosi wakwenera kuti wakakumbukanga vichi pa vyaka viŵiri ivyo wakaŵira na Yesu?
17 Ivyo vyazunulika mu ndime yakwamba vikachitika pakati pajumpha vyaka viŵiri kufuma apo Petrosi wakakumana na Yesu kakwamba. Usiku wura, Petrosi wakasuzgika kuvuŵa boti chifukwa cha chimphepo chikuru pa Nyanja ya Galileya. Tikumanya yayi ivyo Petrosi wakaghanaghananga pa nyengo iyi. Kweni pakaŵa vinandi. Yesu wakachizga anyinavyara ŵa Petrosi. Wakasambizga ŵanthu pa Upharazgi wa pa Phiri. Ivyo wakasambizganga na milimo yankhongono iyo wakachitanga vikalongora kuti wakaŵa Wakusoleka wa Yehova, Mesiya. Myezi yikati yajumphapo, Petrosi wakasambira umo wangachitira kuti wofi na kukayika vimare. Nakuti Yesu wakamusora Petrosi kuŵa yumoza wa ŵapositole 12. Kweni Petrosi wakaŵa pafupi kumanya kuti wofi na kukayika vindamalirethu.
18, 19. (a) Longosorani ivyo Petrosi wakawona pa Nyanja ya Galileya. (b) Kasi Petrosi wakamupempha vichi Yesu, ndipo Yesu wakachita wuli?
18 Usiku wura, pa ulinda wachinayi, uwo ukambanga cha m’ma 3 koloko mulenji m’paka dazi lifume, Petrosi wakachiluka, ndipo wakaleka dankha kuvuŵa na kukhala waka. Wakawona chinthu chinyake chikwenda kujumpha mu majigha. Pakuti kukaŵa mwezi, kasi panyake Petrosi wakawonanga ungweru uwo ukawonekanga pa majigha? Yayi, chifukwa chinthu chira chikawonekanga kuti chimilira nyolonyolo. Wakaŵa munthu uyo wakendanga pachanya pa maji. Apo munthu uyu wakizanga pafupi, wakawonekanga nga kuti wakukhumba kuŵajumpha. Ŵasambiri ŵakawopa chomene, ndipo ŵakatenge ŵakuwona mboniwoni. Munthu uyu wakati: “Khwimani mtima! Ndine, kopa chara.” Wakaŵa Yesu.—Mat. 14:25-28.
19 Petrosi wakati: “Fumu, usange ndimwe, niphalirani kuti nane nende pa maji kwiza kwa imwe.” Apa Petrosi wakalongora chikanga. Pakutoleka mtima na munthondwe wapadera uwu, Petrosi wakakhumbanga kuti nayo wende pa maji kuti chipulikano chake chikhore. Yesu wakamuchema kuti walute kwa iyo. Petrosi wakakhira mu boti ndipo wakamba kwenda pachanya pa maji. Mughanaghanire waka umo Petrosi wakajipulikira wakati wimilira makora waka pachanya pa maji. Wakwenera kuti wakazizwa chomene kuwona kuti wakwenda nadi kulazga kwa Yesu. Kweni wakachita chinthu chinyake icho chikamutimbanizga.—Ŵerengani Mateyu 14:29.
20. (a) Kasi Petrosi wakatimbanizgika na vichi, ndipo chikachitika ntchivichi? (b) Kasi Yesu wakawovwira Petrosi kumanya fundo wuli yakuzirwa?
20 Petrosi wakeneranga kudodoliska kwa Yesu. Petrosi wakendanga pa maji chifukwa chakuti Yesu wakamovwira, kwizira mu nkhongono za Yehova. Yesu wakamovwira Petrosi chifukwa chakuti wakaŵa na chipulikano. Kweni Petrosi wakatimbanizgika. Tikuŵazga kuti: “Pakuwona chimphepo, wakawopa.” Petrosi wakamba kulaŵiska chomene pa majigha na chimphepo, mbwenu wofi ukamukora. Wakawona nga kuti wabirenge mu nyanja. Chipulikano chake chikalopwa chifukwa cha wofi. Munthu uyo wakapika zina lakuti Jalawe chifukwa chakuti wakawonekanga kuti ngwakukhazikika wakamba kubira chifukwa cha kulopwa chipulikano. Petrosi wakamanyanga chomene kuskamba (kushuwa), kweni apa wakagomezgaso ivi yayi. Wakachemerezga kuti: “Fumu, niponoskani!” Yesu wakamukora pa woko na kumuguza. Kufuma apo, uku wachali pa maji, Yesu wakamovwira Petrosi kuwona kuti chipulikano ntchakukhumbikwa. Wakati: “Wamunthu wachipulikano chichoko iwe, chifukwa wuli wangukayika?”—Mat. 14:30, 31.
21. Chifukwa wuli kukayika nkhuheni, ndipo tingachita wuli kuti timazge suzgo ili?
21 Kukayika ntchinthu chakupwetekeska chomene. Usange tamba kukayika, chipulikano chithu chingalopwa ndipo tingapwetekeka mwauzimu. Ntheura tikwenera kuyezgayezga kuti tileke kukayika. Kasi tingachita wuli? Tiŵikenge mtima withu pa vinthu vyakwenelera. Usange tikuŵika mtima chomene pa vinthu ivyo vikutiwofya, kutigongoweska, kutitimbanizga pakuteŵetera Yehova, mbwenu tikayikenge chomene. Kweni usange mtima withu ukuŵa pa Yehova na Mwana wake, pa ivyo ŵachita, ŵakuchita, na ivyo ŵachitirenge awo ŵakuŵatemwa, tikayikenge yayi.
22. Chifukwa wuli ntchakwenelera kuyezga chipulikano cha Petrosi?
22 Apo Petrosi wakalongozgana na Yesu kuya mu boti, wakawona kuti chimphepo chaleka. Pa Nyanja ya Galileya pakaŵa bata. Petrosi pamoza na ŵasambiri ŵanyake ŵakati: “Ndimwe Mwana wa Chiuta nadi.” (Mat. 14:33) Kukati kwacha, Petrosi wakwenera kuti wakakondwa. Wakasambira kuti wakwenera yayi kukayika panji kopa. Pakaŵa vinandi ivyo wakeneranga kusintha kuti waŵe nga ni jalawe nga umo Yesu wakawonera. Kweni wakaŵikapo mtima kuti wayezgeyezgenge na kulutilira kukura. Kasi namwe ndimo mukuchitira? Para ni nthena, muwonenge kuti ntchakwenelera nadi kuyezga chipulikano cha Petrosi.


text:
VYAKUSAZGIRAPO
Kasi “Babuloni Mukuru” ni Vichi?
BUKU la Chivumbuzi likuyowoya mazgu ghanyake agho ghakwimira waka vinthu vinyake. (Chivumbuzi 1:1) Mwachiyelezgero, mukuzunulika mwanakazi muhule uyo pa chisko chake pali kulembeka kuti “Babuloni Mukuru.” Likuti mwanakazi uyu wakukhala pamoza na “mizinda, na mitundu.” (Chivumbuzi 17:1, 5, 15) Pakuti palije mwanakazi uyo wangachita nadi nthena, zina lakuti Babuloni Mukuru likwenera kuti likwimira waka chinthu chinyake. Ipo kasi muhule uyu wakwimira vichi?
Pa lemba la Chivumbuzi 17:18, mwanakazi mweneyuyu wakuchemekaso kuti “msumba ukuru uwo ukuchita ufumu pa mathemba gha charu chapasi.” Mazgu ghakuti “msumba” ghakwimira gulu la ŵanthu. Pakuti “msumba ukuru” uwu ndiwo uli na mazaza pa “mathemba gha charu chapasi,” ipo mwanakazi uyo wakuchemeka Babuloni Mukuru wakwenera kuti wakwimira wupu uwo uli na mazaza pa charu chose chapasi. Wupu uwu tingati ni ufumu wa pa charu chose chapasi. Kasi ni ufumu wuli? Wa chisopa. Wonani nkhani zinyake za mu buku la Chivumbuzi izo zikutovwira kuti tifike pa fundo iyi.
Ufumu ungaŵa wandyali, wamalonda, panji wachisopa. Mwanakazi uyo wakuchemeka Babuloni Mukuru ni ufumu wandyali yayi, chifukwa Baibolo likuti, “mathemba gha charu chapasi,” panji kuti ŵandyali, “ŵakachita nayo uzaghali.” Uzaghali uwu ni uzaghali wenecho yayi, kweni ukwimira kukorana ubwezi na mathemba gha charu ichi. Lekani wakuchemeka “muhule mukuru.”
Babuloni Mukuru ni ufumu wa ŵamalonda yayi, chifukwa Baibolo likuti “ŵamalonda ŵa charu chapasi” ŵazamulira na kutengera para wakuzakaparanyika. Nakuti mathemba na ŵamalonda wose ŵazamwimilira “patali” kumulaŵiska waka Babuloni Mukuru. (Chivumbuzi 18:3, 9, 10, 15-17) Ntheura, ntchakupulikikwa kuyowoya kuti Babuloni Mukuru ni ŵanthu ŵandyali yayi panji ŵanthu ŵamalonda, kweni ni ufumu wa chisopa.
Chinthu chinyake icho chikutovwira kumanya kuti Babuloni Mukuru ni ufumu wa chisopa, ni mazgu agho ghakuti wakupuluska mitundu yose na ‘maluso ghake gha vyamizimu.’ (Chivumbuzi 18:23) Pakuti viŵanda ndivyo vikuchichizga ŵanthu kuti ŵagomezgenge mizimu munthowa zakupambanapambana, tikuzizwa yayi para Baibolo likuti Babuloni Mukuru ni “malo ghakukhalamo viŵanda.” (Chivumbuzi 18:2; Dotoronome 18:10-12) Baibolo likuti ufumu uwu ukulimbana chomene na chisopa chaunenesko, kweniso ukusuzga “ntchimi” na “ŵatuŵa.” (Chivumbuzi 18:24) Kufika pa fundo, Babuloni Mukuru wakutinkha chomene chisopa chaunenesko mwakuti wakuchitira nkhaza ndiposo kukoma “ŵakaboni ŵa Yesu.” (Chivumbuzi 17:6) Lekani mwanakazi uyu, uyo wakumanyikwa na zina lakuti Babuloni Mukuru, wakwimira ufumu wa chisopa chautesi pa charu chose chapasi, kusazgapo visopa vyose ivyo vikulimbana na Yehova Chiuta.


text:
Kasi Ntchivichi Chingawovwira Kuti Mbumba Yiŵe Yakukondwa?
Kasi mukughanaghana kuti . . .
ntchitemwa?
ndalama?
panji chinthu chinyake?
IVYO BAIBOLO LIKUYOWOYA
“Ŵakukondwa ni awo ŵakupulika mazgu gha Chiuta na kughasungilira!”—Luka 11:28, Mang’anamuliro gha Charu Chiphya.
VYANDULO IVYO MUNGASANGA PARA MUNGACHITA IVYO VESI ILI LAYOWOYA
Chitemwa chanadi.—Ŵaefeso 5:28, 29.
Ntchindi.—Ŵaefeso 5:33.
Chivikiliro.—Mariko 10:6-9.
KASI TINGAGOMEZGA NADI IVYO BAIBOLO LIKUYOWOYA?
Enya. Pali vifukwa vinandi, kweni tiyowoyengepo viŵiri:
Chiuta ndiyo wakambiska mbumba. Baibolo likuti kwa Yehova ndiko “kukufuma mazina gha mbumba zose.” (Ŵaefeso 3:14, 15) Mazgu agha ghakung’anamura kuti Yehova ndiyo wakambiska mbumba. Kasi kumanya fundo iyi kuli na chandulo wuli?
Usange mukurya chakurya chakunowa ndipo mukukhumba kumanya ivyo ŵathirako kuti chinowe nthena, kasi mungafumba njani? Ntchakumanyamanya kuti mufumbenge uyo waphika.
Mwakuyana waka, kuti timanye ivyo vingawovwira kuti mbumba yiŵe yakukondwa, tikwenera kufumba Yehova, chifukwa ndiyo wakambiska mbumba.— Genizesi 2:18-24.
Chiuta wakumupwelelerani. Mbumba zingachita makora kupenja ulongozgi wa Yehova mu Baibolo. Chifukwa wuli? “Chifukwa wakumupwelelerani.” (1 Petrosi 5:6, 7) Yehova wakutikhumbira viwemi, ndipo ulongozgi wake ngwakovwira nyengo zose!—Zintharika 3:5, 6; Yesaya 48:17, 18.
FUNDO YAKUTI MUGHANAGHANIREPO
Kasi mungachita wuli kuti muŵe mfumu, muwoli, panji mupapi muwemi?
Baibolo likuzgora fumbo ili pa ŴAEFESO 5:1, 2 na ŴAKOLOSE 3:18-21.
Manyani Vinandi
Mungaŵa Ŵakukondwa mu Mbumba Yinu
Mungaŵa ŵakukondwa mu mbumba yinu usange mungalondezga fundo za mu Baibolo.


text:
NKHANI YA PA CHIKOPI | PARA MUBALI WINU WAFWA
Umo Mungachitira na Chitima
Ŵanthu ŵakuyowoya vinandi chomene pa nkhani ya umo munthu wangachitira na chitima. Kweni ni vyose yayi ivyo vikovwira. Mungasanga kuti ŵanyake ŵakumuphalirani kuti muleke kulira panji kulongora kuti muli na chitima. Ŵanyake ŵangamuphalirani kuti mulirenge na kuchita chitima umo mwakhumbira. Baibolo likuyowoya fundo ziwemi zakovwira, izo zikukolerana na ivyo ŵadokotala ŵasanga.
Mu vigaŵa vinyake, ŵanthu ŵakugomezga kuti mwanalume wakulira yayi. Kweni kasi chilipo chifukwa icho munthu wangachitira soni kulira, nanga pangaŵa pa wumba? Ŵadokotala ŵakuyowoya kuti ntchiwemi waka kulira para munthu wali na chitima. Kulira kungawovwira kuti chitima chichepeko. Kweni para munthu wakujalira chitima mukati, wakupwetekeka chomene. Baibolo likukolerana nayo yayi fundo yakuti kulira nkhwananga panji yakuti mwanalume wakulira yayi. Wonani umo Yesu wakachitira. Yesu wakalira pa nyifwa ya mubwezi wake Lazaro, nangauli wakaŵa na nkhongono zakuwuskira ŵakufwa.—Yohane 11:33-35.
Chifukwa cha chitima, ŵanthu ŵanyake ŵakukalipa, chomene para munthu wafwa mwamabuchi, panji mwambura kumanyikwa makora. Pali vifukwa vinandi ivyo munthu uyo wathikirwa wangakalipira. Nyengo zinyake wangakalipa chifukwa chakuti munthu wakuchindikika wayowoya mazgu ghambura kwenelera. Mwanalume munyake wa ku South Africa zina lake Mike, wakuti: “Apo adada ŵakafwanga, nkhaŵa na vyaka 14. Pa nyifwa, muliska wa Anglican wakayowoya kuti Chiuta wakukhumba ŵanthu ŵawemi ndipo wakuŵatora mwaluŵiro. * Ichi chikanikwiyiska chomene, chifukwa ise tikakhumbanga adada. Sono pajumpha vyaka 63, kweni vichali kuniŵinya.”
Wuli usange munthu wakujipa mulandu? Para munthu wafwa mwamabuchi, mubali wake wangamba kughanaghana kuti: ‘Nilekenge kuchita chakuti na chakuti, panyake mphanyi munthu uyu wandafwe.’ Panyake vingachitika kuti ŵangwambana na munyake yura pambere wandafwe. Para vyaŵa nthena, wakujipa mulandu.
Usange namwe mukujipa mulandu panji mwakwiya, ntchiwemi yayi kukhalapo waka chete. Kweni phalirani munyinu uyo wangamupulikizgani na kumusimikizgirani kuti ŵanthu ŵanandi awo mubali wawo wafwa nawo ndimo ŵakujipulikira. Baibolo likutikumbuska kuti: “Mubwezi wanadi wakutemwa nyengo zose, ndipo ni mubali uyo wali kubabikira kovwira mu suzgo.”—Zintharika 17:17.
Mubwezi muwemi chomene uyo mungamuphalirako ni Yehova Chiuta, Mlengi withu. Muphalirani ivyo vili mu mtima winu chifukwa “wakumupwelelerani.” (1 Petrosi 5:7) Nakuti iyo wakutiphalira kuti wose awo ŵakumupempha ŵasangenge “mtende wa Chiuta uwo ukuluska maghanoghano ghose.” (Ŵafilipi 4:6, 7) Kweniso Chiuta wangamovwirani kwizira mu Mazgu ghake Baibolo, agho ngakupembuzga. Lembani mavesi agho ghangamupembuzgani. (Wonani bokosi.) Mungachitaso makora kusungilira pamtima mavesi agha. Fundo izi zingamovwirani usange mukughanaghanirapo, chomenechomene usiku para muli mwekha ndipo mukutondeka kugona.—Yesaya 57:15.
Mwanalume munyake wa vyaka 40, uyo timuchemenge Jack, muwoli wake wali kufwa sonosono apa chifukwa cha kansa. Jack wakuti nyengo zinyake wakuchita phukwa chomene. Kweni wakuti lurombo ndilo lukumovwira. Iyo wakuti: “Para nkhulomba kwa Yehova, nkhuwona kuti nili nekha yayi. Kanandi nkhuwuka usiku ndipo nkhutondeka kugonaso. Nkhuŵazga na kughanaghanira pa fundo zakupembuzga za mu Malemba, kufuma apo, nkhumuphalira Yehova mu lurombo. Ntheura, mtima wane ukukhazikika, nkhuŵa na mtende mbwenu ndipo nkhugona.”
Mwanakazi munyake, zina lake Vanessa, anyina ŵakalwara na kufwa. Nayo wakawona kuti lurombo ndwakovwira. Iyo wakuti: “Para vyasuzga chomene, nkhachemanga waka zina la Chiuta na kwamba kulira. Yehova wakapulikanga malurombo ghane ndipo wakanipanga nkhongono.”
Magulu agho ghakovwira ŵanthu awo ŵakusuzgika na chitima ghakuŵaphalira kuti ŵawovwirenge ŵanthu panji ŵajipelekenge pa ntchito zinyake za mu chikaya. Para munthu wakuchita nthena wakukondwa, ndipo chitima chake chikuchepako. (Milimo 20:35) Ŵakhristu ŵanandi awo ŵali na chitima cha nyifwa ya ŵabali ŵawo ŵakuwona kuti ŵakupembuzgika chomene para ŵakovwira ŵanthu.—2 Ŵakorinte 1:3, 4.
^ ndime 5 Baibolo likusambizgapo yayi fundo iyi. Baibolo likuphara vifukwa ivyo taŵanthu tikufwira.—Mupharazgi 9:11; Yohane 8:44; Ŵaroma 5:12.


text:
Yimbirani Yehova—Sumu Ziphya
Yimbani sumu ziphya pakusopa na kulumba Yehova. Koperani na kusambira kwimba sumu izi.
SUMU 136
Ufumu Ukuwusa Kuchanya
—Tikulomba Kuti Wize!
Mu sumu iyi tikulumba Yehova Chiuta chifukwa Khristu Yesu wakuwusa.
SUMU 137
Chiuta Tipani Chikanga
Tiyeni tose tipemphe Yehova Chiuta kuti watipe chikanga apo tikuchitira ukaboni zina lake.
SUMU 138
Zina Linu Ndimwe Yehova
Lumbani zina lauchindami la Yehova ndipo ŵanthu ŵamanye kuti iyo ni Chiuta Wapachanya Nkhanira.
SUMU 139
Ŵawovwirani Kuti Ŵatchinthe
Kulomba Yehova Chiuta kuti wativikilire na kutovwira kuti zizipizge m’paka tizakasange umoyo.
SUMU 140
Umoyo wa Mupayiniya
Longorani kuti mukutemwa Yehova kweniso kuti mukukondwa na ntchito iyo mukuchita.
SUMU 141
Kupenja Ŵabwezi ŵa Mtende
Sumu iyi yikulongosora ivyo tikuchita chifukwa chakuti tikutemwa ŵanthu kweniso ivyo tikuchita pakupenja mberere zakuzirwa za Chiuta.
SUMU 142
Kupharazgira Ŵanthu ŵa Mitundu Yose
Kwimbira Yehova chifukwa cha uwemi wake kweniso kupokelera ŵanthu ŵa mitundu yose kuti ŵaŵe ŵabwezi ŵa Chiuta.
SUMU 143
Ungweru mu Charu cha Chisi
Uthenga withu ukuŵala mu charu cha chisi.
SUMU 144
Ŵanthu Ŵangapona
Tikwenera kupharazga uthenga wa Chiuta apo kanyengo kachalipo.
SUMU 145
Nozgekerani Kupharazga
Ntchipusu kuti tikhale waka kukapharazga, kweni nkhongono tingazisanga na kuluta.
SUMU 146
Mukachitira Ine
Yesu wakuwona kuti chilichose icho ŵanthu ŵakuchitira ŵabali ŵake ŵakuphakazgika ndikuti ŵakuchitira iyo.
SUMU 147
Ŵanthu Ŵapadera
Yehova wakukondwa na ŵakuphakazgika ndipo nawo ŵakuchita ivyo wakukhumba.
SUMU 148
Mukapeleka Mwana Winu Wapadera
Wongani Yehova chifukwa cha chawanangwa chakuzirwa chomene. Chikupeleka chigomezgo ku wose.
SUMU 149
Kuwonga Sembe Yakuwombora
Chitemwa chikuru chomene, Yesu wakajipeleka kufwa, tikwenera kuwonga Yehova muyirayira.
SUMU 150
Kujipeleka
Longorani kuti mukukhumba kuteŵetera Yehova kulikose uko wangamutumani.
SUMU 151
Ŵana ŵa Chiuta Ŵazamuvumbukwa
Tikulindilira zuŵa ilo Yehova wazamuwuskira ŵabali ŵa Yesu kuya nawo kuchanya, kuti ŵakalwere lumoza na kupokera njombe.
SUMU 152
Nkhongono na Chigomezgo Chithu
Para tamba kuchita wofi chifukwa cha kwenjerwa, Chiuta wangaŵa nkhongono na chigomezgo chithu. Chitani dawunilodi sumu na mazgu.
SUMU 153
Kasi Mukujipulika Wuli?
Kasi mukujipulika wuli apo mukulimbikira kupenja awo mbakwenelera?
SUMU 154
Tilutilirenge Kuzizipizga
Sumu yakutovwira kuzizipizga masuzgo na kuteŵetera Yehova mwakugomezgeka nyengo zose.


text:
UMOYO WACHIKHRISTU
Tili na Mwaŵi Wakuzenga na Kupwelelera Malo ghakusoperapo
Ŵaisrayeli ŵakeneranga kulimbikira kweniso kupeleka ndalama kuti ŵazenge tempile. Ndipo ŵakazenga tempile na mtima wose. (1 Mid. 29:2-9; 2 Mid. 6:7, 8) Ŵaisrayeli ŵakati ŵamara kuzenga tempile, ŵakaŵa na mulimo wakulipwelelera. Umo ŵakawoneranga mulimo uwu, vikalongoranga usange ŵakalizirwiskanga nadi panji yayi. (2 Mathe. 22:3-6; 2 Mid. 28:24; 29:3) Mazuŵa ghano, Ŵakhristu ŵakumalira nyengo yinandi kweniso nkhongono pakuzenga na kupwelelera Nyumba za Ufumu na malo ghakuchitirapo maungano ghakuru. Tikuwonga chomene Yehova chifukwa cha kutovwira kuchitako uteŵeti wakupatulika uwu.—Sal. 127:1; Chivu. 7:15.
IVYO TIKWENERA KUCHITA
Kunozga pa Nyumba ya Ufumu nyengo zose para maungano ghamara. Para tingakwaniska yayi, tisore waka tuviswaswa uto tuli apo tangukhala
Kutozga na kunozga Nyumba ya Ufumu nyengo zose. Ntchito yikugwirika makora para muli ŵanandi.—lv peji 92-93 ndime 18.
Kupelekapo ndalama. Nanga tingapeleka “tundalama tuŵiri twakuzirwa pachoko,” kweni para tapeleka kufumira pasi pa mtima, Yehova wakukondwa.—Mrk. 12:41-44.
Kujipeleka pa kuzenga na kunozga malo ghakusoperapo para tingakwaniska, nanga tingaŵa kuti tikumanya yayi kuzenga.


text:
Nkhani Nambara 52: Gidiyoni na Ŵanalume Ŵake 300
Kasi ukuwona ico cikucitika apa? Wose aŵa mbanalume ŵankhondo ŵa Israyeli. Ŵanalume awo ŵajikama ŵakumwa maji. Gidiyoni ni uyo wimilira pafupi nawo. Wakuwona umo ŵakumwera maji.
Woneseska comene umo ŵanalume aŵa ŵakumwera maji. Ŵanyake ŵajikama ŵakumwa na mlomo. Kweni yumoza wakumwera m’mawoko mwakuti wawonenge ico cikucitika. Ici nchakukhumbikwa, cifukwa Yehova wakaphalira Gidiyoni kuti wasankhe ŵanalume ŵekha awo ŵakuwona ico cikucitika para ŵakumwa maji. Ŵanyake wose, Ciuta wakati ŵakwenera kuwelera ku nyumba. Tiye tiwone cifukwa cake.
Ŵaisrayeli ŵakaŵaso mu suzgo. Cifukwa nchakuti ŵakakana kupulikira Yehova. Ŵanthu ŵa ku Midiyani ŵakaŵawusanga na kuŵasuzga. Ŵaisrayeli ŵakalilira Yehova kuti waŵawovwire, ndipo Yehova wakapulika kulira kwawo.
Yehova wakaphalira Gidiyoni kuti watore ŵasilikari, mwantheura Gidiyoni wakuwunganya pamoza ŵanalume ŵankhondo 32,000. Kweni ŵasilikari awo ŵakiza kwimikana na Ŵaisrayeli ŵakaŵapo 135,000. Ndipouli, Yehova wakaphalira Gidiyoni kuti: ‘Ŵanthu awo uli nawo mbanandi comene.’ Nchifukwa wuli Yehova wakayowoya nthena?
Cifukwa nchakuti usange Ŵaisrayeli ŵatondenge nkhondo, nthena ŵakayamba kughanaghana kuti ŵakatonda cifukwa ca nkhongono zawo. Mphanyi ŵakayamba kughanaghana kuti ŵakakhumbikwiranga wovwiri wa Yehova yayi. Antheura Yehova wakaphalira Gidiyoni kuti: ‘Phalira ŵanalume wose awo ŵali na wofi kuti ŵawelere ku nyumba.’ Gidiyoni wati wacita ici, ŵanalume ŵankhondo 22,000 wakawelera kunyumba. Ici cikung’anamura kuti ŵakhalako 10,000 pera kuti ŵatimbane na ŵasilikari 135,000.
Kweni, tegherezga! Yehova wakati: ‘Ucali na ŵanalume ŵanandi.’ Wakaphalira Gidiyoni kuti walute na ŵanthu kukamwa maji mu mronga uwu na kuwezga waliyose uyo wakumwa maji na mlomo uku wajikama. Yehova wakalayizga kuti: ‘Nipelekenge ŵarwani mu mawoko ghako na ŵanthu 300 awo ŵakawonanga ico cikacitikanga apo ŵakamwanga maji.’
Nyengo ya nkhondo yikakwana. Gidiyoni wakagaŵa ŵanalume ŵake 300 mu magulu ghatatu. Waliyose wakamupa mbata, ciŵiya na toci mukati. Pakati pa usiku, wose ŵakawungana kuzingilira msasa wa ŵarwani ŵawo. Wose pamoza ŵakalizga mbata zawo na kuswa viŵiya vyawo, na kucemerezga: ‘Lupanga lwa Yehova na lwa Gidiyoni!’ Ŵarwani ŵawo ŵati ŵawuka, ŵakatimbanizgika ndiposo ŵakaŵa na wofi. Wose ŵakamba kucimbira, ndipo Ŵaisrayeli ŵakatonda nkhondo.
Ŵeruzgi vipaturo 6 mupaka 8.
Mafumbo
- Ni mwauli ndiposo nchifukwa wuli Ŵaisrayeli ŵakaŵa mu suzgo?
- Nchifukwa wuli Yehova wakaphalira Gidiyoni kuti wakaŵa na ŵanalume ŵa nkhondo ŵanandi comene?
- Kasi Gidiyoni wakaŵa na ŵanalume ŵalinga pamanyuma pa kuphalira ŵanalume ŵawofi kuti ŵawelere ku nyumba?
- Nga ni umo mukuwonera pa cithuzithuzi, longosorani umo Yehova wakacitira kuti ciŵelengero ca ŵasilikari ŵa Gidiyoni cicepe kufika pa ŵanalume 300.
- Ni pulani wuli iyo Gidiyoni wakacita na ŵanalume ŵake 300, ndipo Ŵaisrayeli ŵakaluska wuli nkhondo?
Mafumbo ghanyake
- Ŵazgani Ŵeruzgi 6:36-40.
Ni mwauli umo Gidiyoni wakacitira khumbo la Yehova?
Ni mwauli umo lero tikumanyira khumbo la Yehova? (Zinth. 2:3-6; Mat. 7:7-11; 2 Tim. 3:16, 17)
- Ŵazgani Ŵeruzgi 7:1-25.
Ni sambiro wuli ilo tingatorapo pa nkhani ya ŵanalume 300 awo ŵakawonanga ico cikacitikanga, mwakupambana na awo ŵakalekanga kuwona? (Ŵeru. 7:3, 6; Rom. 13:11, 12; Efe. 5:15-17)
Nga ni umo ŵanalume 300 ŵakasambizgika mwakulaŵiska Gidiyoni, ni mwauli umo ise tikusambilira mwakulaŵiska Gidiyoni Mukuru, Yesu Khristu? (Ŵeru. 7:17; Mat. 11:29, 30; 28:19, 20; 1 Pet. 2:21)
Ni mwauli umo lemba la Ŵeruzgi 7:21 likutovwilira kuti tikhorwenge na mulimo wuliwose uwo taphalirika kucita mu gulu la Yehova? (1 Kor. 4:2; 12:14-18; Yak. 4:10)
- Ŵazgani Ŵeruzgi 8:1-3.
Pa nkhani ya kumazga mphindano pa mbali panji mudumbu, kasi tingasambirapo vici pa umo Gidiyoni wakamazgira mphindano na Ŵaefurayimu? (Zinth. 15:1; Mat. 5:23, 24; Luka 9:48)


text: 8 Penepapo Yehova wakati kwa Mozesi: “Luta kwa Farawo, ukamuphalire kuti, ‘Yehova wakuti: “Zomerezga ŵanthu ŵane ŵalutenge kuti ŵakaniteŵetere.+2 Usange ukulutilira kukana kuŵazomerezga kuti ŵalutenge, nitimbenge charu chako chose na ŵachule.+3 Mlonga wa Nayelo uzurenge na ŵachule, ndipo ŵazamufuma mu mlonga na kunjira mu nyumba yako, chipinda chako chakugonamo, pa bedi lako, mu nyumba za ŵateŵeti ŵako, za ŵanthu ŵako, mu mauvuno ghako, na mu viŵiya vyako vyakukonkheramo.*+4 Ŵachule ŵazamuŵa pa iwe, pa ŵanthu ŵako, na pa ŵateŵeti ŵako wose.”’”5 Pamanyuma Yehova wakati kwa Mozesi: “Uphalire Aroni kuti, ‘Ndodo iyo yili mu woko lako uyinyoloskere pa milonga, pa migelo ya Nayelo, na pa visapa, ndipo ufumiskire ŵachule pa charu chose cha Eguputo.’”6 Ntheura Aroni wakanyoloskera woko lake pa maji gha mu Eguputo, ndipo ŵachule ŵakamba kufuma na kuzura charu chose cha Eguputo.7 Kweni ŵasembe* ŵamasalamusi nawo mu masalamusi ghawo ŵakachita chinthu chakuyana waka, ŵakafumiska ŵachule pa charu cha Eguputo.+8 Penepapo Farawo wakachema Mozesi na Aroni, wakati: “Muniŵeyelere kwa Yehova kuti wafumiskeko ŵachule kwa ine na ku ŵanthu ŵane,+ pakuti nkhukhumba kuzomerezga ŵanthu kuti ŵalute kukapeleka sembe kwa Yehova.”9 Mozesi wakati kwa Farawo: “Muniphalire ndimwe nyengo iyo nkhamuŵeyelerani kuti ŵachule ŵawukeko kwa imwe, ku ŵateŵeti ŵinu, ku ŵanthu ŵinu, na mu nyumba zinu. Kweni mu Mlonga wa Nayelo pera ndimo ŵakhalenge.”10 Farawo wakati: “Namachero.” Mozesi wakati: “Vizamuŵa nga umo mwayowoyera, mwakuti mumanye kuti kulije munyake uyo wakuyana na Yehova Chiuta withu.+11 Ŵachule ŵazamuwukako kwa imwe, mu nyumba zinu, ku ŵateŵeti ŵinu, na ku ŵanthu ŵinu. Ŵazamukhala mu Nayelo pera.”+12 Ntheura Mozesi na Aroni ŵakafumako kwa Farawo, ndipo Mozesi wakaŵeyelera Yehova kuti wawuskepo ŵachule awo wakakhizgira pa Farawo.+13 Yehova wakachita nga umo Mozesi wakalombera, ndipo ŵachule awo ŵakaŵa mu nyumba, mu maluŵaza, na mu minda ŵakafwa.14 Ŵakawunjika viwunjiko vinandi vya ŵachule, ndipo charu chikanunkha.15 Farawo wakati wawona kuti ŵachule ŵamara, wakanonopeska mtima wake+ ndipo wakakana kuŵapulikira, nga umo Yehova wakayowoyera.16 Sono Yehova wakati kwa Mozesi: “Phalira Aroni kuti, ‘Nyoloska ndodo yako na kutimba fuvu la charu chapasi, ndipo lizgokenge skuwuwu mu charu chose cha Eguputo.’”17 Ndipo ŵakachita ntheura. Aroni wakanyoloska woko lake na kutimba fuvu la charu chapasi na ndodo yake, ndipo skuwuwu zikiza pa ŵanthu na vyakuŵeta. Fuvu lose la charu chapasi likazgoka skuwuwu mu charu chose cha Eguputo.+18 Ŵasembe ŵamasalamusi nawo mu masalamusi ghawo ŵakayezga kupanga skuwuwu,+ kweni ŵakatondeka. Ndipo skuwuwu zikiza pa ŵanthu na vyakuŵeta.19 Ntheura ŵasembe ŵamasalamusi ŵakati kwa Farawo: “Ni munwe wa Chiuta!”+ Kweni mtima wa Farawo ukalutilira kunonopa, ndipo wakaŵapulikira chara, nga umo Yehova wakayowoyera.20 Penepapo Yehova wakati kwa Mozesi: “Namachero uwuke mulenjilenji, ukimilire pamaso pa Farawo. Wona, wazamuŵa kuti wakuluta ku maji. Ndipo ukamuphalire kuti, ‘Yehova wayowoya kuti: “Zomerezga ŵanthu ŵane ŵalutenge kuti ŵakaniteŵetere.21 Kweni usange ukuleka kuzomerezga ŵanthu ŵane kuti ŵalutenge, nitumenge ŵabulumembe* pa iwe, pa ŵateŵeti ŵako, pa ŵanthu ŵako, na mu nyumba zako. Nyumba za mu Eguputo zizurenge na ŵabulumembe, awo ŵazamubenekelera na dongo wuwo ilo ŵakukandapo.*22 Pa zuŵa ilo, nizamupatura charu cha Gosheni uko ŵanthu ŵane ŵakukhala. Ŵabulumembe ŵazamuŵako chara,+ ndipo na ichi uzamumanya kuti ine Yehova, nili muno mu charu.+23 Nizamupambaniska pakati pa ŵanthu ŵane na ŵanthu ŵako. Chimanyikwiro ichi chiŵengeko namachero.”’”24 Ndimo Yehova wakachitira. Ŵabulumembe ŵanandi ŵakamba kwiza mu nyumba ya Farawo na mu nyumba za ŵateŵeti ŵake, na pa charu chose cha Eguputo.+ Charu chikanangika na ŵabulumembe.+25 Farawo wakachema Mozesi na Aroni, wakati kwa iwo: “Lutani, kapelekani sembe kwa Chiuta winu mu charu chenechino.”26 Kweni Mozesi wakati: “Ntchakwenelera chara kuchita nthena, chifukwa ivyo tamupeleka sembe kwa Yehova Chiuta withu mbukazuzi ku Ŵaeguputo.+ Usange Ŵaeguputo ŵamuwona kuti tikupeleka sembe izo mbukazuzi kwa iwo, kasi ŵamutiswa na malibwe yayi?27 Tendenge ulendo wa mazuŵa ghatatu kuluta mu mapopa, ndipo kwenekuko ndiko tamupeleka sembe kwa Yehova Chiuta withu nga umo wali kutiphalilira.”+28 Sono Farawo wakati: “Nimuzomerezganinge kuti mulute, mukapeleke sembe kwa Yehova Chiuta winu mu mapopa. Kweni muleke kuluta kutali chomene. Niŵeyelerani kwa Chiuta winu.”+29 Penepapo Mozesi wakati: “Wonani, sono nkhufumako kwa imwe, ndipo nkhuluta kukamuŵeyelerani kwa Yehova. Namachero ŵabulumembe ŵafumengeko kwa Farawo, ku ŵateŵeti ŵake, na ku ŵanthu ŵake. Kweni Farawo waleke kutipusikaso* na kukana kuzomerezga ŵanthu ŵithu kuluta kukapeleka sembe kwa Yehova.”+30 Mozesi wakafumako kwa Farawo ndipo wakaluta kukaŵeyelera Yehova.+31 Ntheura Yehova wakachita mwakuyana na mazgu gha Mozesi, ndipo ŵabulumembe ŵakafumako kwa Farawo, ku ŵateŵeti ŵake, na ŵanthu ŵake. Pakaŵavya bulumembe nanga njumoza uyo wakakhalako.32 Kweni Farawo wakanonopeskaso mtima wake, ndipo wakaŵazomerezga chara ŵanthu aŵa kuti ŵalutenge.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Ivyo vikachitikira Ŵaisrayeli vikutichenjezga (1-13)
-
Chenjerani na kusopa vikozgo (14-22)
-
Wanangwa na kughanaghanira ŵanyinu (23-33)
10 Sono ŵabali, nkhukhumba kuti imwe mumanye kuti ŵasekuru ŵithu wose ŵakenda kusi kwa bingu+ ndipo wose ŵakambuka nyanja.+
2 Ndipo wose ŵakabatizika mwa Mozesi kwizira mu bingu na mu nyanja.
3 Wose ŵakarya chakurya chauzimu chakuyana waka.+
4 Ndipo wose ŵakamwa chakumwa chauzimu chakuyana waka.+ Pakuti ŵakamwanga kufuma mu jalawe lauzimu ilo likaŵalondezganga, ndipo jalawe lira likimiranga Khristu.+
5 Kweni ŵanandi ŵa iwo Chiuta wakakondwa nawo yayi, ntheura ŵanandi ŵakamalira mu mapopa.+
6 Sono vinthu ivi vikaŵa vyakuwonerapo mwakuti ise tileke kukhumba vinthu viheni, nga umo iwo ŵakavikhumbira.+
7 Ndipo tingasopanga vikozgo yayi, umo ŵanyake ŵa iwo ŵakachitira, nga umo kuli kulembekera kuti: “Ŵanthu ŵakakhala pasi, ŵakarya na kumwa. Ŵakawuka na kusangwa.”+
8 Tingachitanga uzaghali yayi, nga umo ŵanyake ŵa iwo ŵakachitira uzaghali, ndipo ŵanthu 23,000 ŵakafwa mu zuŵa limoza.+
9 Tingayezganga Yehova chara,+ nga umo ŵanyake ŵa iwo ŵakamuyezgera, ndipo ŵakakomeka na njoka.+
10 Tingadinginyikanga yayi, nga umo ŵanyake ŵa iwo ŵakadinginyikira,+ ndipo wakuparanya wakaŵakoma.+
11 Sono vinthu ivi vikaŵachitikira kuŵa vyakuwonerapo, ndipo vikalembeka kuti vitichenjezge ise+ tikukhala mu nyengo iyi yaumaliro.
12 Ntheura uyo wakughanaghana kuti ngwakukhora wachenjere kuti waleke kuwa.+
13 Viyezgo ivyo vikumuwirani ndivyo vikuwiraso ŵanthu wose.+ Kweni Chiuta ngwakugomezgeka, ndipo wazomerenge yayi kuti imwe muyezgeke na kutondeka kuzizipizga.+ Kweni para chiyezgo chiza, wapelekenge nthowa yakumovwirani kuti muzizipizge.+
14 Ntheura, ŵakutemweka chimbirani kusopa vikozgo.+
15 Nkhuyowoya na ŵanthu awo ŵakumanya vinthu. Yeruzgani mwekha ivyo nkhuyowoya.
16 Nkhombo yathumbiko iyo tikutumbika, asi tikusanga phindu na ndopa za Khristu?+ Ndipo chingwa icho tikumenya, asi tikusanga phindu na thupi la Khristu?+
17 Chifukwa pali chingwa chimoza, nangauli ise tili ŵanandi, tili thupi limoza,+ pakuti tose tikuryako chingwa chimoza chira.
18 Wonani Israyeli wathupi: Asi awo ŵakurya sembe ŵakugaŵana na jotchero?+
19 Ipo niyowoyechi? Kasi icho chikupelekeka sembe ku chikozgo nkhanthu, panji kuti chikozgo nkhanthu?
20 Yayi. Kweni nkhuyowoya kuti vinthu ivyo mitundu yikupeleka sembe yikupeleka ku viŵanda, kwa Chiuta yayi.+ Ndipo nkhukhumba yayi kuti imwe muŵe ŵakugaŵana na viŵanda.+
21 Mungamwa yayi vya mu nkhombo ya Yehova na mu nkhombo ya viŵanda. Mungarya yayi pa “thebulu la Yehova”+ na pa thebulu la viŵanda.
22 Panji ‘kasi tikuchitiska sanji Yehova’?+ Kasi ise tili na nkhongono kuluska iyo?
23 Vinthu vyose ni vyakuzomerezgeka, kweni ni vinthu vyose yayi ivyo ni vyachandulo. Vinthu vyose ni vyakuzomerezgeka, kweni ni vinthu vyose yayi ivyo vikuzenga.+
24 Waliyose waleke kupenja icho ntchachandulo kwa iyo, kweni icho ntchachandulo kwa munthu munyake.+
25 Chilichose icho ŵakuguliska pa msika wa nyama, muryenge kwambura kufumba chifukwa cha njuŵi yinu.
26 Pakuti “charu chapasi na vyose ivyo vilimo ni vya Yehova.”+
27 Usange wambura kugomezga wamuchemani ndipo mukukhumba kuluta, mukarye chilichose icho chaŵikika panthazi pinu, kwambura kufumba chifukwa cha njuŵi yinu.
28 Kweni usange munyake wakumuphalirani kuti: “Nyama iyi yikapelekeka sembe ku vikozgo,” mungaryanga yayi chifukwa cha uyo wamuphalirani na chifukwa cha njuŵi.+
29 Nkhunena “njuŵi” yako yayi, kweni ya munthu munyake. Chifukwa wuli wanangwa wane ukweruzgika na njuŵi ya munthu munyake?+
30 Usange nkhurya na kuwonga kwa Chiuta, chifukwa wuli nkhuneneka pa icho nkhuwonga?+
31 Ntheura, kwali mukurya panji mukumwa panji mukuchita chinthu chinyake chilichose, chitani vinthu vyose kuti Chiuta wachindikike.+
32 Muleke kukhuŵazga Ŵayuda, Ŵagiriki na mpingo wa Chiuta,+
33 nga umo nane nkhukondweskera ŵanthu wose mu vinthu vyose, kwambura kupenja chandulo chane+ kweni cha ŵanandi mwakuti ŵaponoskeke.+
Tumizgani
Tumizgani
1 Ŵakorinte 10
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=46&Chapter=10&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D46%26Chapter%3D10%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Mafumbo Ghakufumira ku Ŵaŵazgi
Kasi nchakwenelera kuti Ŵakhristu ŵawochenge thupi la munthu para wafwa?
Malemba ghakuyowoyapo yayi kuti nkhwananga kocha thupi la munthu wakufwa.
Pali nkhani za mu Baibolo izo zikulongora kuti mathupi panji viwangwa vya ŵanthu ŵanji ŵakufwa vikawocheka. (Josh. 7:25; 2 Mid. 34:4, 5) Nyengo zinyake ici cikaŵa cilongolero cakuti ŵanthu aŵa ŵakaŵa ŵambura kwenelera kuŵasunga mwanchindi. Kweni ni nyengo zose yayi apo vitanda ivyo vikawochekanga vikaŵa vya ŵanthu ŵambura kwenelera kusungika mwanchindi.
Nkhani yakukhwaskana na nyifwa ya Themba Sauli na ŵana ŵake ŵatatu yikulongora kuti fundo iyi njaunenesko. Wose ŵanayi ŵakafwa apo ŵakatimbananga na Ŵafilisiti. Yumoza wa ŵana ŵa Sauli wakaŵa Yonatani, mubwezi wakugomezgeka wa Davide. Ŵaisrayeli ŵankhongono awo ŵakakhalanga mu Jabesh-gilead ŵakati ŵamanya ivyo vikacitika, ŵakaluta kukatora vitanda vya ŵanthu ŵanayi aŵa, ŵakaviwocha, na kujimira pasi viwangwa vyawo. Pamanyuma, Davide wakalumba Ŵaisrayeli aŵa cifukwa ca ivyo ŵakacita.—1 Sam. 31:2, 8-13; 2 Sam. 2:4-6.
Malemba ghakuyowoya kuti ŵakufwa ŵazamuwuka. Ici cikung’anamura kuti Ciuta wazamuwezgerapo munthu uyo wakafwa. Kwali munthu wakufwa wawocheka kwali yayi, Yehova wangatondeka yayi kumuwuska na thupi liphya. Ŵahebere ŵakugomezgeka ŵatatu awo ŵakaponyeka mu ng’anjo ya moto mwakulangurika na Themba Nebukadinezara, ŵakeneranga kopa yayi kuti para ŵawocheka na moto, mbwenu Ciuta watondekenge kuŵawuska. (Dan. 3:16-18) Ndimo vikaŵiraso na ŵateŵeti ŵa Yehova ŵakugomezgeka awo ŵakaŵa pafupi kukomeka na kocheka ku misasa yakuyuzgirako ŵanthu ya Nazi. Ŵateŵeti ŵanandi ŵakugomezgeka ŵa Ciuta ŵali kufwa na mabomba panji vinthu vinyake ndipo palije ico cili kukhalako. Ndipouli, iwo ŵazamuwuka.—Uvu. 20:13.
Kuti wawuske munthu, Yehova wazamukhumbikwira kutora thupi lakale la munthu uyo yayi. Ukaboni wa fundo iyi, ni ivyo Ciuta wakucita pakuwuskira Ŵakhristu ŵakuphakazgika ku umoyo wa kucanya. Nga ni Yesu, uyo “wakazgoka wamoyo mu mzimu,” Ŵakhristu ŵakuphakazgika nawo ŵakuwuskika na thupi lauzimu. Palije ciŵaro ca thupi lawo lakale ico ŵakuluta naco kucanya.—1 Pet. 3:18; 1 Kor. 15:42-53; 1 Yoh. 3:2.
Tikugomezga kuti ŵakufwa ŵazamuwuka cifukwa cakuti tili na cipulikano kuti Ciuta wazamufiska malayizgo ghake, kwali thupi lawo lawocheka kwali yayi. (Mil. 24:15) Tingamanya vyose yayi ivyo Ciuta wakacita apo wakawuska ŵanthu ŵakufwa kale, panji ivyo wazamucita munthazi pakuwuska ŵakufwa. Ndipouli, tikumugomezga comene Yehova. Iyo wali kupeleka “cipanikizgo” apo wakawuska Yesu.—Mil. 17:31; Luka 24:2, 3.
Ŵakhristu ŵakwenera kughanaghanira kakhaliro ka ŵanthu ŵa uko ŵakukhala, maghanoghano ghawo, na ivyo malango gha boma ghakukhumba pa nkhani ya kasungiro ka nyifwa. (2 Kor. 6:3, 4) Ntheura, kwali thupi la munthu wakufwa liwochekenge kwali yayi, ni nkhani yakuti munthu waliyose, panji ŵa mu mbumba yake ŵasankhe ŵekha.


text:
Ntchiwemi kuti munthu wanyamure goliwoli apo wachali muwukirano (27)
Chiuta wajanda nthowa yakufikira kwa iyo na bingu (43, 44)
א [Aleph]3 Ndine munthu uyo wawona visuzgo chifukwa cha ndodo ya kutukutwa kwake.2 Wanichimbizgira kuwaro na kunendeska mu chisi, mu ungweru chara.+3 Nadi, zuŵa lose wakukhizgira woko lake pa ine mwakuwerezgawerezga.+ב [Beth]4 Waghandiska thupi lane na kukhwinyatiska chikumba chane.Waphyora viwangwa vyane.5 Wanijanda, wanizingilizga na poyizoni wakuŵaŵa na visuzgo.+6 Wanichichizga kukhala mu malo ghachisi, nga mbanthu awo ŵali kufwa kale chomene.ג [Gimel]7 Wanijalira mukati, mwakuti ningachimbira yayi.Wanikaka na maunyoro ghazito ghamkuŵa.+8 Kweniso para nkhulira kuti wanovwire, wakukana* lurombo lwane.+9 Wajanda misewu yane na malibwe ghakuŵaja.Wazgombeska nthowa zane.+ד [Daleth]10 Wakujoŵelera kuti waniwukire nga ni nkhalamira, nga ni nkhalamu iyo yabisama.+11 Wanikantchizga kufumamo mu nthowa na kunitekenyura tuchokotuchoko.Wanizgora wakupasuka.+12 Wakweŵa* uta wake, ndipo waniŵika ine kuŵa chakudinikapo muvi.ה [He]13 Walasa ziso zane na mivi* ya mu phodo* lake.14 Nazgoka chakusekeka ku ŵanthu wose, chinthu icho ŵakwimba mu sumu zawo zuŵa lose.15 Wanizuzga na vinthu vyakuŵaŵa, ndipo wanikhaphizga na nkhalikali.+ו [Waw]16 Wakuswa mino ghane na masangalawe.Wakunivivika mu vyoto.+17 Mwaninora mtende. Naluwa umo uwemi ukuŵira.18 Ntheura nkhuti: “Uchindami wane wamara, chigomezgo chane mwa Yehova nacho chamara.”ז [Zayin]19 Kumbukani visuzgo vyane na kusokwa kwane,+ nkhalikali na poyizoni wakuŵaŵa.+20 Mukumbukenge nadi na kusindama pa ine.+21 Nkhukumbuka ichi mu mtima wane. Lekani nilindilirenge waka.+ח [Heth]22 Tindamalirethu+ chifukwa cha chitemwa* cha Yehova,Pakuti lusungu lwake lukumara chara.+23 Mulenji uliwose lukuŵa luphya.+ Kugomezgeka kwinu nkhukuru.+24 Ine nkhuti:* “Yehova ntchigaŵa chane,+ Lekani nilindilirenge waka iyo.”+ט [Teth]25 Yehova ni muwemi kwa uyo+ wakumugomezga, kwa munthu uyo wakulutilira kumupenja.+26 Ntchiwemi kulindilira chisisi*+ chiponosko cha Yehova.+27 Ntchiwemi kuti munthu wanyamure goliwoli apo wachali muwukirano.+י [Yod]28 Wakhale payekha, wati waka chete, para Chiuta wakuliŵika pa iyo.+29 Waŵike mulomo wake mu fuvu.+ Panyake chigomezgo chingaŵa kuti chichalipo.+30 Wapelekere thama lake kwa uyo wakumutimba. Wazuzgike na msinjiro.כ [Kaph]31 Pakuti Yehova watitayenge chara muyirayira.+32 Nangauli wachitiska chitima, walongorengeso lusungu kuyana na chitemwa* chake chikuru.+33 Pakuti mtima wake ukukhumba chara kusuzga panji kuchitiska chitima ŵana ŵa ŵanthu.+ל [Lamed]34 Kutikinyulira ku malundi ŵakayidi wose ŵa charu chapasi,+35 Kumukanira urunji munthu pamaso pa Wapachanya Nkhanira,+36 Kubendezga mulandu wa munthu,Yehova wakulekelera chara vinthu ivi.מ [Mem]37 Ipo ni njani wangayowoya na kuchifiska, kwambura kuti Yehova walangura?38 Mu mulomo wa Wapachanya NkhaniraMukufuma yayi vinthu viheni na viwemi pamoza.39 Kasi munthu wamoyo wakudandawulirachi na njombe ya kwananga kwake?+נ [Nun]40 Tiyeni tisande na kupima nthowa zithu,+ ndipo tiwelere kwa Yehova.+41 Tiyeni titumphuske mitima yithu pamoza na mawoko ghithu kwa Chiuta kuchanya+ kuti:42 “Tabuda na kugaluka,+ ndipo imwe mundagowoke.+ס [Samekh]43 Na ukali, mwajanda nthowa yakuti tizire kwa imwe.+Mwatiskera na kutikoma kwambura chiwuravi.+44 Mwajanda na bingu nthowa yakuti tizire kwa imwe, mwakuti lurombo lwithu luleke kujumpha.+45 Mwatizgora vyawaka na viswaswa pakati pa ŵanthu.”פ [Pe]46 Ŵalwani ŵithu wose ŵakutiyasamulira milomo yawo.+47 Wofi na mbuna vyazgoka chigaŵa chithu,+ pharanyiko na kubwanganduka.+48 Tumilonga twa maji tukukhira mu maso ghane chifukwa cha kupwetekeka kwa mwana msungwana wa ŵanthu ŵakwithu.+ע [Ayin]49 Maso ghane ghakulira kwambura kuleka, kwambura kupumura,+50 M’paka Yehova kuchanya walaŵiske pasi na kuwona.+51 Maso ghane ghanikhizgira chitima, chifukwa cha ŵana ŵasungwana wose ŵa mu msumba wane.+צ [Tsade]52 Ŵalwani ŵane ŵakuniŵenda nga ndine kayuni, kwambura chifukwa.53 Ŵachetamiska umoyo wane mu mbuna. Ŵakuponya malibwe pa ine.54 Maji ghakabizga mutu wane, ndipo nkhati: “Namara!”ק [Qoph]55 Nkhachema zina linu, A Yehova, kufuma mukati mu mbuna.+56 Pulikani mazgu ghane. Mungajaranga chara khutu linu para nkhulira kuti munovwire, munithelere.57 Mukasendelera pafupi mu zuŵa ilo nkhamuchemerani. Mukati: “Ungawopanga chara.”ר [Resh]58 Mwanivikilira pa mulandu wane, A Yehova, mwawombora umoyo wane.+59 A Yehova, mwawona ubudi uwo ŵanichitira. Naŵeya, nichitirani urunji.+60 Mwawona nduzga zawo zose, viŵembu vyawo vyose kwimikana nane.ש [Sin] panji [Shin]61 Mwapulika msinjiro wawo, A Yehova, viŵembu vyawo vyose kwimikana nane,+62 Milomo ya awo ŵakunisuska, na ivyo ŵakuphwepwerezgana vya ine zuŵa lose.63 Ŵawonani, kwali ŵakhala pasi panji ŵimilira, ŵakuniseka mu sumu zawo.ת [Taw]64 Muŵawezgerenge, A Yehova, kuyana na milimo yawo.65 Muŵanonopeskenge mtima, nga ni nthembo pa iwo.66 Muŵaskerenge mu ukali winu na kuŵamara kufumapo pasi pa mtambo wa Yehova.


text: 16 Sarayi muwoli wa Abramu, wakaŵa kuti wandamubabire ŵana mfumu wake.+ Kweni wakaŵa na muteŵeti mwanakazi wa ku Eguputo zina lake Hagara.+2 Ntheura Sarayi wakati kwa Abramu: “Wona sono, Yehova wanikanizga kubaba ŵana. Ipo gona na muteŵeti wane, panji ningaŵa na ŵana kwizira mwa iyo.”+ Abramu wakapulikira ivyo Sarayi wakayowoya.3 Abramu wakati wakhala vyaka 10 mu charu cha Kenani, muwoli wake Sarayi wakatora Hagara, muteŵeti wake wa ku Eguputo, na kumupeleka kwa mfumu wake Abramu kuti waŵe muwoli wake.4 Ntheura wakagona na Hagara, ndipo Hagara wakatora nthumbo. Wakati wamanya kuti wali na nthumbo, wakamba kuyuyura fumukazi yake.5 Pa chifukwa ichi, Sarayi wakati kwa Abramu: “Nasuzgika chifukwa cha iwe. Ndine nkhaŵika muteŵeti wane mu mawoko ghako,* ndipo iyo wati wamanya kuti wali na nthumbo wamba kuniyuyura. Yehova weruzge pakati pa iwe na ine.”6 Abramu wakati kwa Sarayi: “Wona, muteŵeti wako wali mu mawoko ghako. Muchitira chilichose icho ukuwona kuti ntchakwenelera.” Ndipo Sarayi wakamba kumusuzga, ntheura Hagara wakachimbira.7 Mungelo wa Yehova wakasanga Hagara pa chisimi cha maji mu mapopa, pa chisimi cha ku nthowa ya Shura.+8 Wakati kwa iyo: “Hagara, muteŵeti wa Sarayi, kasi wafuma nkhu ndipo ukuya nkhu?” Hagara wakati: “Nkhuchimbira Sarayi fumukazi yane.”9 Mungelo wa Yehova wakati kwa iyo: “Welera kwa fumukazi yako, ndipo ukajiyuyure mu woko lake.”10 Mungelo wa Yehova wakatiso: “Nizamwandaniska chomene mphapu* yako, ndipo yizamupendeka yayi chifukwa yizamuŵa yinandi chomene.”+11 Mungelo wa Yehova wakatiso kwa iyo: “Wona, uli na nthumbo, ubabenge mwana mwanalume ndipo uzakamuthye Ishimayeli,* pakuti Yehova wapulika suzgo yako.12 Mwana uyu wazamuŵa nga ni mbunda yamuthengere.* Woko lake lizamwimikana na waliyose, ndipo woko la munthu waliyose lizamwimikana nayo. Ndipo wazamukhala mwakupindikana na ŵabali ŵake wose.”*13 Ntheura wakachema pa zina la Yehova, uyo wakayowoyanga nayo, wakati: “Ndimwe Chiuta uyo wakuwona vyose,”+ pakuti wakati: “Kasi namuwona nadi uyo wakuniwona?”14 Lekani chisimi ichi chikathyika Beyere-lahayi-royi.* (Chili pakati pa Kadeshi na Beredi.)15 Ntheura Hagara wakababira Abramu mwana mwanalume. Abramu wakamuthya mwana uyo Hagara wakamubabira zina lakuti Ishimayeli.+16 Abramu wakaŵa na vyaka 86 apo Hagara wakamubabira Ishimayeli.


text:
8 Pa zuŵa lira, Themba Ahasuweru likapeleka nyumba ya Hamani,+ mulwani wa Ŵayuda,+ kwa Fumukazi Esitere. Modekayi wakanjira pamaso pa themba, chifukwa Esitere wakaliphalira vyaubali wawo.+2 Penepapo themba likavura mphete yachidindo+ iyo likapoka kwa Hamani na kuyipeleka kwa Modekayi. Esitere wakaŵika Modekayi pachanya pa nyumba ya Hamani.+3 Esitere wakayowoyaso kwa themba. Wakawa pa malundi gha themba, wakalira na kuliŵeya kuti lilekeske uheni wa Hamani Muagagi na chiŵembu chake icho wakachitira Ŵayuda.+4 Themba likanyoloskera ndodo yagolide kwa Esitere,+ ndipo Esitere wakawuka na kwimilira pamaso pa themba.5 Esitere wakati: “Usange chalikondweska themba ndipo usange nasanga uwemi pamaso pake, kweniso usange ntchakwenelera kwa themba ndipo nkhulikondweska, mbwenu dango lilembeke lakulekeska vikalata vya wachiŵembu yura Hamani+ mwana wa Hamedata Muagagi,+ ivyo wakalemba kuti waparanye Ŵayuda mu vigaŵa vyose vya themba.6 Kasi ningazizipizga wuli kuwona soka ilo likuwira ŵanthu ŵakwithu, ndipo ningazizipizga wuli kuwona ŵabali ŵane ŵakuparanyika?”7 Ntheura Themba Ahasuweru likati kwa Fumukazi Esitere na Modekayi Muyuda: “Wonani, napeleka nyumba ya Hamani kwa Esitere+ ndipo iyo namupayika pa khuni,+ chifukwa cha chiŵembu chake kuti wawukire* Ŵayuda.8 Sono mungalemba mu zina la themba chilichose icho mwawona kuti ntchiwemi ku Ŵayuda na kudindapo mphete yachidindo ya themba, pakuti dango ilo lalembeka mu zina la themba na kudindika na chidindo cha themba lingawezgeka chara.”+9 Ntheura ŵalembi ŵa themba ŵakachemeka pa nyengo yira mu mwezi wachitatu, ndiko kuti, mwezi wa Sivani,* pa zuŵa la 23, ndipo ŵakalemba vyose ivyo Modekayi wakaŵaphalira. Wakalembera Ŵayuda, ŵawusi,+ ŵakazembe, na ŵakaronga ŵa vigaŵa,+ kwamba ku Indiya m’paka ku Etiyopiya, vigaŵa 127. Chigaŵa chilichose ŵakachilembera mu kalembero kake na ku ŵanthu wose mu chiyowoyero chawo, kweniso ku Ŵayuda mu kalembero kawo na chiyowoyero chawo.10 Wakalemba mu zina la Themba Ahasuweru na kudindapo mphete yachidindo ya themba,+ wakatuma makalata ghara mu woko la mathenga pa mahachi. Mathenga ghakenda pa mahachi ghaluŵiro, ghakuŵetekera kovwira pa ntchito za themba.11 Mu makalata agha, themba likazomerezga Ŵayuda mu misumba yose kuwungana pamoza na kuvikilira umoyo wawo ndiposo kuti ŵaparanye, kukoma, na kumara viwuru vyose vya ŵanthu panji vigaŵa ivyo vingaŵawukira, panji kuwukira ŵanakazi na ŵana wuwo, kweniso kutora vinthu vyawo.+12 Ivi vikenera kuchitika pa zuŵa limoza mu vigaŵa vyose vya Themba Ahasuweru, pa zuŵa la 13 la mwezi wa 12, ndiko kuti, mwezi wa Adara.*+13 Mazgu gha mu kalata ghakenera kupelekeka nga ni dango mu vigaŵa vyose. Ghakenera kupharazgika ku ŵanthu wose, mwakuti Ŵayuda ŵaŵe ŵakunozgeka pa zuŵa ilo, kuwezgera nduzga pa ŵalwani ŵawo.+14 Mathenga ghakenda pa mahachi ghaluŵiro agho ghakagwiranga ntchito pa nyumba ya themba, ndipo ghakaluta luŵiro na kuchimbira pakupulikira dango la themba. Dango ili likapelekekaso mu msumba wa Shushani.*+15 Sono Modekayi wakafumapo pamaso pa themba, wakavwara chakuvwara chaufumu chabuluu cha salu yiwemi, wakaŵa na mphumphu yikuru yagolide na munjilira wasalu yiwemi wa weya wakudaya na utoto utchesamu.+ Msumba wa Shushani* ukachemerezga na chimwemwe.16 Ku Ŵayuda kukaŵa chipumulo,* kusekelera, kuzaya na ntchindi.17 Mu vigaŵa vyose na misumba yose, kulikose uko languro la themba na dango lake vikafika, Ŵayuda ŵakasekeleranga na kuzaya, ŵakachitanga viphikiro na vikondwelero. Ŵanthu ŵanandi ŵa mu charu ŵakazgokanga Ŵayuda,+ chifukwa ŵakawopanga chomene Ŵayuda.
Mazgu Ghamusi
^ Mazgu gheneko, “chifukwa wakanyoloskera woko lake pa.”


text:
UTEŴETI NA UMOYO WACHIKHRISTU–KABUKU KA MAUNGANO JUNE 2016
Umo Mungapharazgira
Umo mungapharazgira na Wukani! na mathirakiti. Kutolera pa viyelezgero ivi, namwe lembani masachizgo ghinu gha umo mungapharazgira.
MAZGU GHA CHIUTA MBUSAMBAZI
Gomezgani Yehova na Kuchita Uwemi
Londezgani fundo izo zili mu Salimo 37.
UMOYO WACHIKHRISTU
Ivyo Vingatovwira Kuŵa Ŵaluso mu Uteŵeti—Kusambizga na Mavidiyo
Chifukwa wuli tikwenera kugwiliskira ntchito mavidiyo ghithu mu uteŵeti? Kasi ghangatovwira wuli pakusambizga?
MAZGU GHA CHIUTA MBUSAMBAZI
Yehova Wakufukatira Awo Ŵakulwara
Mazgu gha Davide gha pa Salimo 41 ghangakhozga ŵateŵeti ŵakugomezgeka awo ŵakulwara panji ŵasangana na suzgo linyake.
MAZGU GHA CHIUTA MBUSAMBAZI
Yehova Wakumutaya Yayi Munthu Wakusweka Mtima
Mu Salimo 51, Davide wakalongosora umo wakasuzgikira mu mtima chifukwa cha kwananga kwake. Kasi ntchivichi chikamovwira kuti wachire mwauzimu?
UMOYO WACHIKHRISTU
Ivyo Ufumu Wachita mu Vyaka 100 na Ivyo Uchitenge
Gwiliskirani ntchito mafumbo agha pakudumbiskana ivyo Ufumu wa Chiuta wachita kwambira mu 1914.
MAZGU GHA CHIUTA MBUSAMBAZI
“Katundu Winu Mumuthwikiske Yehova”
Fundo iyo Davide wakayowoya pa Salimo 55:22 yingatovwira para tili na suzgo, tikwenera, panji kufipa mtima.
UMOYO WACHIKHRISTU
“Chiuta Ni Movwiri Wane”
Davide wakalumba Yehova chifukwa cha mazgu ghake. Kasi ni mavesi wuli gha mu Baibolo agho ghangamovwirani para muli mu suzgo?


text:
MUTU 122
Lurombo Lwaumaliro mu Chipinda Chamuchanya
NJOMBE YA KUMANYA CHIUTA NA MWANA WAKE
UMO YEHOVA, YESU, NA ŴASAMBIRI ŴALILI ŴAMOZA
Chifukwa chakuti Yesu wakaŵatemwanga ŵapositole ŵake, iyo wakaŵawovwira kuti ŵanozgekere vyakuti wafumengepo. Sono wakinuska maso kuchanya, ndipo wakalomba kwa Awiske kuti: “Pelekani uchindami kwa mwana winu, kuti mwana winu wamupani uchindami, nga umo mwamupira mazaza pa ŵanthu wose, mwakuti waŵape umoyo wamuyirayira wose awo imwe mwamupa.”—Yohane 17:1, 2.
Apa Yesu wakalongora kuti chinthu chakuzirwa chomene nkhupeleka uchindami kwa Chiuta. Kweni nkhani ya umoyo wamuyirayira iyo Yesu wakayowoya yikaŵa yakukhwimiska nadi. Yesu wangawovwira ŵanthu wose na sembe yake, pakuti wali kupika “mazaza pa ŵanthu wose.” Kweni ni wose yayi awo ŵazamutumbikika nthena. Chifukwa wuli? Chifukwa ntchakuti kwizira mu sembe yake, Yesu wazamovwira ŵanthu ŵekha awo ŵakuchita ivyo iyo wakazunura. Wakati: “Kuti ŵaŵe na umoyo wamuyirayira, ŵakwenera kumumanyani imwe Chiuta waunenesko yekha, ndiposo Yesu Khristu, uyo mukamutuma.”—Yohane 17:3.
Munthu wakwenera kuŵamanya makora Awiske kweniso Mwana. Ŵaŵe ŵabwezi ŵake. Wakwenera kughanaghana nga ndiwo. Kweniso wakwenera kutemwa ŵanthu nga ndiwo. Wakwenera kumanya kuti chinthu chakuzirwa chomene nkhupeleka uchindami kwa Chiuta, kuti nkhusanga umoyo wamuyirayira yayi. Kufuma apo, Yesu wakaweleraso ku mutu wa nkhani. Wakati:
“Namupani uchindami pa charu chapasi, chifukwa namalizga mulimo uwo mukanipa kuti nichite. Sono nichindikani Adada, pamoza na imwe. Munichindike na uchindami uwo nkhaŵa nawo pamoza na imwe pambere charu chindaŵeko.” (Yohane 17:4, 5) Apa Yesu wakapempha kuti wapikeso uchindami uwo wakaŵa nawo kuchanya, kwizira mu chiwuka.
Kweni Yesu wakaluwa yayi ivyo wakachita mu uteŵeti wake. Wakalomba kuti: “Navumbura zina linu ku ŵanthu awo mukanipa kufuma mu charu. Ŵakaŵa ŵinu, ndipo mukaŵapeleka kwa ine, ndipo ŵasungilira mazgu ghinu.” (Yohane 17:6) Yesu wakachita vinandi pa uteŵeti wake kuluska kuzunura waka zina la Chiuta, lakuti Yehova. Wakawovwira ŵapositole kumanya kuti zina ili likwimira makhaliro gha Chiuta kweniso umo wakuchitira vinthu na ŵanthu.
Ŵapositole ŵakamumanya Yehova, udindo uwo Mwana wali nawo, kweniso vinthu ivyo Yesu wakasambizga. Yesu wakati: “Mazgu agho mukanipa ine, naŵapa. Ŵapokera mazgu ndipo ŵamanya nadi kuti nili kwiza nga ni mwimiliri winu, ndipo ŵagomezga kuti imwe muli kunituma.”—Yohane 17:8.
Kufuma apo, Yesu wakalongosora mphambano pakati pa ŵasambiri ŵake na ŵanthu wose. Wakati: “Nkhulombera iwo. Nkhulombera charu chara, kweni nkhulombera awo mwanipa, chifukwa mbinu. . . . Adada Ŵatuŵa, ŵavikilirani chifukwa cha zina linu ilo mwanipa ine, mwakuti ŵaŵenge ŵamoza umo ise tiliri ŵamoza. . . . Naŵasungilira, ndipo palije yumoza wa iwo waparanyika kweni mwana wa pharanyiko pera.” Mwana wa pharanyiko uyu wakaŵa Yudasi Isikariyoti uyo wakaŵa pafupi kumupeleka Yesu.—Yohane 17:9-12.
Yesu wakalutilira kulomba kuti: “Charu chikuŵatinkha. . . . Nkhumulombani kuti muŵawuskemo mu charu chara, kweni kuti muŵavikilire kwa muheni. Ŵali ku chigaŵa cha charu chara, umo ine niliri ku chigaŵa cha charu chara.” (Yohane 17:14-16) Ŵapositole na ŵasambiri ŵanyake ŵakakhalanga mu charu, icho chili mu mawoko gha Satana, ntheura ŵakeneranga kupatukako ku charu na uheni wake. Munthowa wuli?
Ŵakenera kuŵa ŵatuŵa, ŵakupatulika kuti ŵateŵetere Chiuta. Ŵakenera kulondezga unenesko uwo ukusangika mu Malemba Ghachihebere kweniso ivyo Yesu wakaŵasambizga. Yesu wakalomba kuti: “Ŵatuŵiskani na unenesko, mazgu ghinu mbunenesko.” (Yohane 17:17) Nyengo yikati yajumphapo, ŵapositole ŵanyake ŵakazakalemba mabuku aghoso “mbunenesko” uwo ungawovwira munthu kuti waŵe mutuŵa.
Kweni wakamanya kuti kunthazi kuzamuŵaso ŵanyake awo ŵazamuzomera unenesko. Ntheura Yesu wakalombera “iwo [kung’anamura awo ŵakaŵapo nyengo yira] pera chara, kweniso awo ŵakupulikana mwa [iyo] kwizira mu mazgu ghawo.” Kasi ŵanthu wose aŵa Yesu wakaŵalombera vichi? Iyo wakati: “Mwakuti wose ŵaŵenge ŵamoza, umo imwe, Adada muliri mu umoza na ine ndipo ine nili mu umoza na imwe, kuti iwo nawo ŵaŵe mu umoza na ise.” (Yohane 17:20, 21) Yesu na Awiske ni munthu yumoza nadi yayi. Iwo ni munthu yumoza mu fundo yakuti ŵakukolerana pa vinthu vyose. Yesu wakalombanga kuti wose awo ŵakumulondezga ŵaŵenge mu umoza wanthena uwu.
Nyengo yichoko waka pambere Yesu wandayowoye ivi, wakaphalira Petrosi na ŵanyake kuti wakuluta kukaŵanozgera malo, kung’anamura kuchanya. (Yohane 14:2, 3) Sono Yesu wakaweleraso ku fundo yira wakayowoya. Mu lurombo, wakati: “Adada, nkhukhumba kuti awo mwanipa, nawo ŵaŵenge pamoza na ine uko ine nili, mwakuti ŵawonenge uchindami uwo mwanipa, chifukwa imwe mukanitemwa pambere charu chindaŵeko.” (Yohane 17:24) Ntheura wakalongora kuti kale chomene, pambere Adamu na Eva ŵandababe ŵana, Chiuta wakatemwanga Mwana wake Wapadera, uyo wakazakamanyikwa kuti ni Yesu Khristu.
Pakumalizga lurombo lwake, Yesu wakayowoyaso chomene vya zina la Awiske na chitemwa cha Chiuta pa ŵapositole kweniso ŵanyake awo ŵazamuzomera “unenesko.” Wakati: “Naŵamanyiska zina linu ndipo nilutilirenge kuŵamanyiska, mwakuti chitemwa icho mwanitemwa nacho chiŵe mwa iwo ndipo ine mu umoza na iwo.”—Yohane 17:26.


text:
KUFUMA MU NTHAMBA YITHU
“Pacali Nchito Yinandi ya Vuna Yakuti Yicitike”
MUKAŴA mu caka ca 1923. Holo yinyake yakucitiramo maseŵero na kwimbiramo sumu mu msumba wa São Paulo, yikazura na ŵanthu. Mubali George Young wakadumbanga nkhani. Nkhani iyi yikang’anamulikanga mu Ciphwitikizi. Pakaŵa ŵanthu 585 ŵeneawo ŵakategherezganga mwakupwelelera comene. Malemba gha mu Baibolo gha mu Ciphwitikizi ghakalongorekanga pa sinema. Paumaliro, ŵanthu ŵakapokera tumabuku 100 twa mutu wakuti, Ŵanthu Ŵanandi Awo Mbamoyo Sono Ŵafwenge Yayi (Millions Now Living Will Never Die!), mu Ciphwitikizi, Cingelezi, Cijeremani, na Ciitaliyani. Nkhani iyi yikawovwira ŵanthu ŵanandi comene. Mazgu gha Ciuta ghakathandazgika. Pakati pajumpha mazuŵa ghaŵiri, ŵanthu ŵakazuraso mu holo iyi kuzakategherezga nkhani yinyake. Kweni kasi nchivici ico cikapangiska kuti ivi vicitike?
Mu 1867, Sarah Bellona Ferguson wakasama na mbumba yake kufuma ku United States kuluta ku Brazil. Mu 1899, mudumbu wake wakiza na mabuku ghakulongosora Baibolo ku Brazil kufuma ku United States. Sarah wakati waŵazga mabuku agha, wakamanya kuti wasanga unenesko. Pakuti wakakhumbanga kuŵazga vinandi mu mabuku ghithu, wakalembeska kuti wapokerenge Gongwe la Mulinda la Cingelezi. Wakakondwa comene na uthenga wa mu Baibolo uwo wakaŵazganga, ntheura wakalemba kalata kwa Mubali C. T. Russell. Mu kalata iyi wakalemba kuti iyo “mbukaboni wakuti pacali ŵanthu ŵanandi awo ŵakukhumbikwira kuŵapharazgira.”
Sarah Ferguson wakaphalirangako ŵanji unenesko wa mu Baibolo, kweni wakajifumbanga usange paŵenge munyake uyo wangawovwira iyo, mbumba yake, na ŵanthu wose awo ŵakakhumbanga kumanya unenesko mu Brazil. Mu 1912, Beteli ya ku Brooklyn yikamumanyiska kuti mubali munyake wizenge ku São Paulo na mathirakiti ghanandi gha mu Ciphwitikizi gha mutu wakuti, Kasi Ŵakufwa Ŵali Nkhu? Mu 1915, wakayowoya kuti wakazizwanga comene kuti Ŵasambiri ŵa Baibolo ŵanandi ŵakalindizganga kuti ŵalutenge kucanya. Iyo wakalongosora maghanoghano ghake, wakati: “Mu Brazil na mu South America mose ke? . . . Para mungaghanaghanira ukuru wa South America, mumanyenge kuti pacali nchito yinandi ya vuna yakuti yicitike.” Nadi, nchito yinandi ya vuna yikeneranga kucitika.
Ca mu 1920, ŵawukirano 8 ŵa ku Brazil awo ŵakendanga pa sitima ya pa maji, iyo yikaŵa ya nkhondo, ŵakategherezga maungano mu Msumba wa New York apo sitima yawo yikaŵa kwakunozgeska. Ŵakati ŵawelera ku Rio de Janeiro, ŵakaphalirako ŵanyawo za cigomezgo cawo ciphya ca mu Baibolo ico ŵakasambira. Pakati pajumpha nyengo yicoko waka, mu Malici 1923, George Young, uyo wakaŵa mulaŵiliri wakwendakwenda, wakafika mu Rio de Janeiro, ndipo wakasanga ŵanthu ŵakunweka. Wakawovwira kuti mabuku ghithu ghanandi ghang’anamulike mu Ciphwitikizi. Mwaluŵiro, Mubali Young wakafika ku São Paulo, msumba uwo ukaŵa na ŵanthu 600,000. Mu msumba uwu, wakadumba nkhani na kugaŵira tumabuku twa mutu wakuti, Ŵanthu Ŵanandi Awo Mbamoyo Sono Ŵafwenge Yayi, nga umo talongosolera pakwambilira pa nkhani iyi. Iyo wakati: “Pakuti nkhaŵa nekha, nkhani zane zikapharazgikanga mu manyuzipepara.” Wakasazgirapo kuti, nkhani zacisanisani izi zikaŵa “zakwamba kupharazgika mu nyuzipepara mu zina la wupu wa I.B.S.A. mu Brazil.” *
Mu lipoti lakuyowoya vya ku Brazil, Gongwe la Mulinda la Cingelezi la Disembala 15, 1923, likati: “Para tikukumbuka kuti mulimo mu caru ici ukamba pa Juni 1 ndiposo kuti pa nyengo iyi mukaŵavya mabuku ghithu, tikuwona kuti Fumu yatumbika comene mulimo withu.” Kweniso lipoti ili likati nkhani zacisanisani izo Mubali Young wakadumba mu São Paulo, zikaŵa ziŵiri mwa nkhani 21 izo zikayowoyeka kufuma pa Juni 1 mpaka pa Seputembala 30, ndipo ŵanthu wose pamoza awo ŵakategherezga nkhani izi ŵakaŵapo 3,600. Mu Rio de Janeiro, uthenga wa Ufumu ukathandazgikanga pacoko na pacoko. Ndipo mu myezi yicoko waka, mabuku ghithu ghakujumpha 7,000 gha mu Ciphwitikizi ghakagaŵika. Kweniso, Gongwe la Mulinda lakwamba kupharazgika mu Ciphwitikizi likaŵa la Novembala-Disembala 1923.
George Young wakaluta kwa Sarah Ferguson, ndipo Gongwe la Mulinda likati: “Mudumbu uyu wakati wamuwona, kwa kanyengo wakasoŵa cakuyowoya. Wakakorako casa kwa Mubali Young, ndipo wakamulaŵiska ku maso na kuyowoya kuti: ‘Mwiza nadi, panji nkhulota waka?’” Pakati pajumpha nyengo yicoko waka, iyo na ŵana ŵake ŵakabapatizika. Nakuti wakaŵa kuti walindilira ubapatizo kwa vyaka 25. Gongwe la Mulinda la Ogasiti 1, 1924, likati ŵanthu 50 ŵakabapatizika mu Brazil, comenecomene mu msumba wa Rio de Janeiro.
Pa nyengo yasono pajumpha vyaka 90, ndipo nchambura kwenelera kuti tifumbeso kuti: “Mu Brazil na mu South America mose ke?” Mazuŵa ghano, Ŵakaboni ŵa Yehova ŵakujumpha 760,000, ŵakupharazga makani ghawemi mu Brazil. Ndipo mu South America mose, uthenga wa Ufumu ukupharazgika mu Ciphwitikizi, Cisipanishi na mu viyowoyero vinandi vya ku malo agha. Mu 1915, Sarah Ferguson wakaneneskanga nadi. ‘Pakaŵa kuti pacali nchito yinandi ya vuna yakuti yicitike.’—Kufuma mu nthamba yithu ku Brazil.
^ ndime 6 I.B.S.A. cikwimira International Bible Students Association.


text:
CHIGAŴA 6
Yesu Wakamalizga Uteŵeti Wake
“Themba lako likwiza kwa iwe.”—Mateyu 21:5
MU CHIGAŴA ICHI
MUTU 101
Simoni Wakamuchemera ku Chakurya ku Betaniya
Mariya, mudumbu wa Lazaro, wakachita chinthu chinyake icho chikakwenyerezga ŵanji. Yesu wakamuvikilira.
MUTU 102
Themba Likanjira mu Yerusalemu pa Mwana wa Mbunda
Wakafiska uchimi uwo ukayowoyeka vyaka 500 kumasinda.
MUTU 103
Yesu Wakatozgaso Tempile
Bizinesi ya ŵamalonda mu Yerusalemu yikawonekanga yiwemi waka, kweni chifukwa wuli Yesu wakati mbankhungu?
MUTU 104
Kasi Ŵayuda Ŵakaŵa na Chipulikano Ŵakati Ŵapulika Mazgu gha Chiuta?
Kasi pali mphambano pakati pa kupulikana mwa Yesu na kuchita vinthu kuyana na chipulikano?
MUTU 105
Wakasambizga vya Chipulikano Kwizira mu Khuni la Mkuyu
Yesu wakasambizga kuti chipulikano ntchankhongono, wakalongosoraso icho Chiuta wakawukanira mtundu wa Israyeli.
MUTU 106
Ntharika Ziŵiri za Munda wa Mpheska
Manyani ng’anamuro la ntharika ya munthu uyo wakapempha ŵana ŵake kuti ŵakagwire ntchito ku munda wa mpheska na ya munthu uyo wakalekera munda wake ŵalimi ŵaheni.
MUTU 107
Themba Likachemera Ŵanthu ku Chiphikiro cha Nthengwa
Ntharika ya Yesu ukaŵa uchimi.
MUTU 108
Yesu Wakatonda Awo Ŵakakhumbanga Kumusanga Vifukwa
Pakwamba, Yesu wakachetamiska Ŵafarisi, kachiŵiri Ŵasaduki, ndipo paumaliro wakachetamiska ŵalwani ŵake wose.
MUTU 109
Wakasuska Ŵalongozgi ŵa Chisopa
Chifukwa wuli Yesu wakalondezga yayi ivyo ŵavisopa ŵakachitanga?
MUTU 110
Yesu Wakaŵa pa Tempile Kaumaliro
Yesu wakayowoya ivyo chokoro chikavu chikachita kuti wasambizge sambiro lakuzirwa.
MUTU 111
Ŵapositole Ŵakapempha Chimanyikwiro
Uchimi wake ukamba kufiskika mu nyengo ya ŵapositole. Kasi ukaŵa wakuti uzamufiskikaso chomene kunthazi?
MUTU 112
Ivyo Tikusambira ku Ntharika ya Ŵamwali
Kasi Yesu wakasambizga kuti hafu ya ŵasambiri ŵake ŵazamuŵa ŵakuchenjera ndipo hafu yinyake ŵazamuŵa ŵakupusa?
MUTU 113
Ivyo Tikusambira ku Ntharika ya Matalente
Ntharika ya Yesu yikulongosora mazgu ghake ghakuti: “Waliyose uyo wali navyo, wazamupika vinandi.”
MUTU 114
Khristu Wazamweruzga Mberere na Mbuzi
Pakuyowoya ntharika yinyake, Yesu wakalongosora chifukwa icho pazamuŵira cheruzgo chamuyirayira.
MUTU 115
Yesu Wakaŵa Pafupi Kuchita Paska Laumaliro
Chifukwa wuli ŵalongozgi ŵa chisopa ŵakakolerana kumupa Yudasi masiliva 30 kuti wendere mphiska Yesu?
MUTU 116
Wakaŵasambizga Kujiyuyura pa Paska Laumaliro
Ŵapositole ŵakazizwa kuwona Yesu wakuchita mulimo wa muzga.
MUTU 117
Mugonero wa Fumu
Yesu wakambiska chikumbusko kuti ŵalondezgi ŵake ŵachitenge chaka chilichose pa Nisani 14.
MUTU 118
Ŵakapindananga pa Nkhani ya Uyo Ni Mukuru
Ŵapositole ŵakaluwa ivyo Yesu wakaŵasambizga usiku wenewura.
MUTU 119
Yesu Ni Nthowa, Unenesko, na Umoyo
Yesu wakasambizga umo tingalombera kwa Chiuta.
MUTU 120
Kupambika Vipambi na Kuŵa Ŵabwezi ŵa Yesu
Kasi ŵasambiri ŵakeneranga kupambika wuli vipambi?
MUTU 121
“Khwimani Mtima, Ine Nathereska Charu”
Usange Yesu wakathereska charu, chifukwa wuli pera charu chikamukoma?
MUTU 122
Lurombo Lwaumaliro mu Chipinda Chamuchanya
Yesu wakalongosora kuti wakafiska chinthu chakuzirwa chomene padera pakuponoska ŵanthu.
MUTU 123
Wakalomba Apo Wakaŵa na Chitima Chikuru
Chifukwa wuli Yesu wakalomba kuti: “Sezganiko nkhombo iyi kwa ine”? Kasi wakagwenthanga mulimo wake wakuti wawombore ŵanandi?
MUTU 124
Khristu Ŵakamupeleka na Kumukaka
Yudasi wakamusanga Yesu nangauli ukaŵa usiku pakati.
MUTU 125
Wakatolekera kwa Anasi, Kufuma Apo kwa Kayafa
Pakweruzga mulandu wa Yesu pakaŵavya urunji.
MUTU 126
Petrosi Wakakana Yesu mu Nyumba ya Kayafa
Chifukwa wuli Petrosi munthu uyo wakaŵa na chipulikano wakakana Yesu?
MUTU 127
Wakeruzgika na Sanihedirini, Ndipo Ŵakaluta Nayo kwa Pilato
Ŵalongozgi ŵa chisopa ŵakavumbura chilato chawo cheneko.
MUTU 128
Pilato na Herode Ŵakati Yesu Walije Mulandu
Chifukwa wuli Pilato wakatumizga Yesu kuti Herode ndiyo wakamweruzge? Kasi Pilato wakaŵavya mazaza kweruzga mulandu wa Yesu?
MUTU 129
Pilato Wakati: “Wonani Munthu Uyu!”
Pilato nayo wakazomerezga kuti Yesu wakaŵa munthu bweka yayi.
MUTU 130
Ŵakamupeleka Yesu na Kumukoma
Chifukwa wuli Yesu wakaphalira ŵanakazi awo ŵakaliranga kuti ŵajililire ŵekha na ŵana ŵawo?
MUTU 131
Themba Lambura Mulandu Likasuzgika pa Khuni
Ivyo Yesu wakalayizga yumoza wa vigeŵenga ivyo vikakomeka pamoza na iyo.
MUTU 132
“Uyu Wakaŵa Nadi Mwana wa Chiuta”
Chisi icho chikachitika namuhanya, chindindindi, na chisalu icho chikakeruka vyose vikukhozgera fundo yimoza.
MUTU 133
Ŵakanozga Thupi la Yesu na Kulisunga
Chifukwa wuli ŵakakhumbikwira kusunga luŵiro thupi la Yesu pambere dazi lindajire?
MUTU 134
Dindi Likaŵa Mwazi Chifukwa Yesu Wakawuka!
Yesu wakati wawuka, wakadankha kuwoneka ku ŵasambiri ŵake ŵanakazi m’malo mwa ŵapositole.
MUTU 135
Yesu Wakati Wawuka Wakawonekera ku Ŵanandi
Kasi Yesu wakalongora wuli ŵasambiri ŵake kuti wawuka nadi?
MUTU 136
Mumphepete mwa Nyanja ya Galileya
Yesu wakakumbuska Petrosi katatu umo wangalongolera kuti wakumutemwa.
MUTU 137
Ŵanandi Ŵakamuwona Pambere Zuŵa la Pentekoste Lindafike
Wakati wawuka kweniso pambere wandakwere kuchanya, Yesu wakaŵaphalira ŵasambiri ŵake icho ŵazamupokera kweniso umo ŵakwenera kuchigwiliskira ntchito.
MUTU 138
Khristu ku Woko Lamalyero la Chiuta
Kasi Yesu wakachitanga vichi apo wakalindiliranga kuti walimbane na ŵalwani ŵake?
MUTU 139
Yesu Wakwiza na Paradiso na Kumalizga Mulimo Wake
Wachali na vinandi vyakuti wachite pambere wandapeleke Ufumu kwa Chiuta Awiske.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Kupempha chimanyikwiro (1-4)
-
Nthukumusi ya Ŵafarisi na Ŵasaduki (5-12)
-
Makiyi gha Ufumu (13-20)
-
Yesu wakuyowoyerathu vya nyifwa yake (21-23)
-
Ŵasambiri ŵaunenesko (24-28)
16 Sono Ŵafarisi na Ŵasaduki ŵakiza kwa iyo. Pakumuyezga, ŵakamupempha kuti waŵalongore chimanyikwiro chakufuma kuchanya.+
2 Iyo wakaŵazgora kuti: “Para ni namise mukuti, ‘Kuchenge makora, chifukwa mtambo wachesama chomene.’
3 Namulenji mukuti, ‘Muhanya uno kuzizimenge ndipo kuŵenge vula, chifukwa mtambo wachesama chomene kweniso wabinkha.’ Mukumanya kulongosora mawonekero gha mtambo, kweni vimanyikwiro vya zinyengo mungavilongosora chara.
4 Muwiro uheni na wauleŵi ukulutilira kupenja chimanyikwiro, kweni upikenge chimanyikwiro chilichose chara,+ kupaturako chimanyikwiro cha Yona.”+ Ntheura wakawukapo na kuŵaleka.
5 Sono ŵasambiri ŵakambukira ku sirya linyake, ndipo ŵakaluwa kuyegha vingwa.+
6 Yesu wakati kwa iwo: “Muŵe maso, ndipo chenjerani na nthukumusi ya Ŵafarisi na Ŵasaduki.”+
7 Ntheura ŵakamba kudumbirana pakati pawo, ŵakati: “Taluwa kuyegha vingwa.”
8 Yesu pakumanya ivyo ŵakadumbiskananga, wakati: “Mwaŵanthu ŵachipulikano chichoko imwe, chifukwa wuli mukudumbiskana kuti mulije vingwa?
9 Kasi muchali mundapulikiske fundo, panji kasi mukukumbuka chara vingwa vinkhondi ivyo ŵanalume 5,000 ŵakarya, na unandi wa vidunga ivyo mukatora?+
10 Panji vingwa 7 ivyo ŵanalume 4,000 ŵakarya, na unandi wa vidunga vikuruvikuru ivyo mukatora?+
11 Chifukwa wuli mukuwamo chara kuti nayowoyanga namwe vya vingwa chara? Kweni muchenjere na nthukumusi ya Ŵafarisi na Ŵasaduki.”+
12 Penepapo ŵakawamo kuti wakang’anamuranga kuti ŵachenjere na nthukumusi ya chingwa chara, kweni na chisambizgo cha Ŵafarisi na Ŵasaduki.
13 Yesu wakati wiza mu chigaŵa cha Kesareya Filipi, wakafumba ŵasambiri ŵake kuti: “Kasi ŵanthu ŵakuti Mwana wa munthu ni njani?”+
14 Iwo ŵakati: “Ŵanyake ŵakuti Yohane Mubatizi,+ ŵanyake Eliya,+ ŵanyakeso Yeremiya panji yumoza wa zintchimi.”
15 Wakati kwa iwo: “Kweni imwe mukuti ndine njani?”
16 Simoni Petrosi wakazgora kuti: “Ndimwe Khristu,+ Mwana wa Chiuta wamoyo.”+
17 Yesu wakamuzgora kuti: “Ndiwe wakutumbikika Simoni, mwana wa Yona, chifukwa ni thupi na ndopa chara ivyo vyakuvumbulira ichi, kweni Mbadada awo ŵali kuchanya.+
18 Kweniso nkhukuphalira kuti: Ndiwe Petrosi,+ ndipo pa jalawe ili+ nizamuzengapo mpingo wane, ndipo vipata vya Dindi vizamuwuthereska chara.
19 Nizamukupa makiyi gha Ufumu wakuchanya, ndipo chilichose icho ungakaka pa charu chapasi, chizamuŵa kuti chakakika kale kuchanya, ndipo chilichose icho ungafwatura pa charu chapasi, chizamuŵa kuti chafwatulika kale kuchanya.”
20 Ndipo wakaŵaphalira ŵasambiri kuti ŵangaphaliranga munthu chara kuti iyo ni Khristu.+
21 Kufuma pa nyengo yira, Yesu wakamba kulongosolera ŵasambiri ŵake kuti wakwenera kuluta ku Yerusalemu uko ŵalara, ŵalara ŵa ŵasembe, na ŵalembi ŵamumusuzga chomene na kumukoma, ndipo pa zuŵa lachitatu wazamuwuskika.+
22 Penepapo Petrosi wakamutolera pamphepete na kwamba kumususka, wakati: “Mujilengere lusungu Fumu. Mungazomerezganga na pachoko chara kuti ichi chimuchitikirani.”+
23 Kweni Yesu wakazgoka, wakati kwa Petrosi: “Luta kumanyuma kwane Satana! Ndiwe chikhuŵazgo kwa ine, chifukwa uli na maghanoghano gha Chiuta chara, kweni gha ŵanthu.”+
24 Penepapo Yesu wakati ku ŵasambiri ŵake: “Usange munthu wakukhumba kunilondezga, wajipate na kunyamura khuni lake lakusuzgikirapo ndipo walutilire kunilondezga.+
25 Chifukwa waliyose uyo wakukhumba kuponoska umoyo wake wawutayenge, kweni waliyose uyo wakutaya umoyo wake chifukwa cha ine wawusangenge.+
26 Nakuti chingamovwira vichi munthu usange wangasanga vinthu vyose vya mu charu, kweni wataya umoyo wake?+ Panji kasi munthu wangapeleka vichi kuti wasinthiske na umoyo wake?+
27 Chifukwa Mwana wa munthu wizenge pamoza na ŵangelo ŵake mu uchindami wa Awiske. Pa nyengo iyo, wazamuwezgera munthu waliyose kuyana na nkharo yake.+
28 Nadi nkhumuphalirani, ŵalipo ŵanyake awo ŵimilira pano awo ŵachetenge nyifwa chara m’paka ŵazakawone dankha Mwana wa munthu wakwiza mu Ufumu wake.”+
Tumizgani
Tumizgani
Mateyu 16
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=40&Chapter=16&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D40%26Chapter%3D16%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
CHIGAŴA 7
Chiuta Wakuwombora Ŵana ŵa Israyeli ku Wuzga
Yehova watuma vilengo mu Eguputo, ndipo Mozesi wakufumiska ŵana ŵa Israyeli. Chiuta wakupeleka Dango ku Ŵaisrayeli kwizira mwa Mozesi
KWA vilimika vinandi, ŵana ŵa Israyeli ŵakakhala mu Eguputo, ŵakasambazga na kwandana. Ndipouli, Faro munyake wakamba kuwusa. Muwusi uyu wakamumanyanga yayi Yosefe. Munthu wakofya uyu, uyo wakopanga wumba wa Ŵaisrayeli, wakazgora Ŵaisrayeli kuŵa ŵazga na kulangura kuti ŵabonda wose ŵanalume ŵaponyeke mu Mlonga wa Nile. Kweni mama yumoza wachikanga wakavikilira mwana wake, wakamuŵika mu chitete na kumubisa mu khata. Mwana mwanakazi wa Faro ndiyo wakasanga bonda uyu na kumuthya Mozesi, ndipo wakamulera mu mbumba ya themba la Eguputo.
Apo Mozesi wakaŵa na vilimika 40, wakanjira mu suzgo apo wakavikilira Muisrayeli kwa Mueguputo. Mozesi wakachimbira kuya ku charu chakutali, uko wakakhalanga nga ni mulendo. Kweni apo Mozesi wakaŵa na vilimika 80, Yehova wakamutumaso ku Eguputo kuti wakakumane na Faro na kumuphalira kuti wafwature ŵanthu ŵa Chiuta.
Faro wakakanirathu. Ntheura Chiuta wakatimba Eguputo na vilengo khumi. Nyengo zose, Mozesi wakaphaliranga Faro kuti wafwature Ŵaisrayeli mwakuti paleke kwiza chilengo chinyake, kweni Faro wakanonopeska mtima wake. Wakayuyuranga Mozesi na Chiuta wake Yehova. Paumaliro, chilengo cha khumi chikakoma ŵana wose ŵakwamba kubabika, kupatulako ŵana ŵamumbumba izo zikapulikira Yehova na kuphaka ndopa za mberere pa mafulemu gha milyango. Mungelo wa Chiuta uyo wakakomanga ŵana ŵakwamba kubabika wakajumphiliranga waka pa nyumba zira. Pamasinda Ŵaisrayeli ŵakakondweleranga Paska chilimika chilichose chifukwa chakuti ŵana ŵawo ŵakapona.
Mwana wakwamba wa Faro nayo wakakomeka, ntheura Faro wakalangura Mozesi na Ŵaisrayeli wose kuti ŵafumemo mu Eguputo. Mwaluŵiro, ŵanthu ŵanandi ŵakanozgeka kufumamo mu Eguputo. Kweni Faro wakasintha maghanoghano. Wakawunganya ŵankhondo na magaleta ghawo ndipo ŵakaŵalondezga. Ŵalwani ŵakaghanaghananga kuti ŵamusanga Ŵaisrayeli pa Nyanja Yiswesi. Ndipouli Yehova wakapatura maji pa Nyanja Yiswesi, Ŵaisrayeli ŵakambuka pakomira, pakati pa viliŵa vya maji. Ŵaeguputo ŵakamba kwambuka, kweni Chiuta wakagumaniska maji ndipo Faro na ŵankhondo ŵake ŵakabira.
Apo Ŵaisrayeli ŵakazenga misasa pafupi na Lupiri lwa Sinayi, Yehova wakachita nawo phangano. Mozesi ndiyo wakaŵa Muphemaniski wa phangano ili, ndipo Chiuta wakapeleka malango ku Ŵaisrayeli kuti ghaŵavikilirenge na kuŵalongozga pa vilivyose ivyo ŵakachitanga. Ŵaisrayeli ŵazomerenge kuwusika na Chiuta mphanyi wakaŵa nawo ndipo mitundu yinyake mphanyi yikatumbikika chifukwa cha iwo.
Ndipouli, Ŵaisrayeli ŵanandi ŵakaŵavya chipulikano mwa Chiuta. Ntheura Yehova wakaŵayingiska mu mapopa vilimika 40. Kufuma apo, Mozesi wakimika Joshuwa kuti walongozge Ŵaisrayeli m’malo mwa iyo. Paumaliro, Ŵaisrayeli ŵakaŵa ŵakunozgeka kunjira mu charu icho Chiuta wakalayizga Abrahamu.
—Yafuma pa Exodus; Leviticus; Maŵazgo; Duteronome; Salmo 136:10-15; Milimo 7:17-36.


text:
Ŵasungwana ŵakujikuzga ŵa mu Ziyoni ŵeruzgika (16-26)
3 Wonani, Fumu yaunenesko, Yehova wa mawumba,Yikuwuskako ku Yerusalemu na Yuda mtundu uliwose wa wovwiri,Wovwiri wose wa chingwa na maji,+2 Munthu wankhongono na msilikari,Mweruzgi na ntchimi,+ wakuwukwa na mulara,3 Mulongozgi wa ŵanthu 50,+ wakuchindikika, na wakupeleka fundo,Nkhwantha ya masalamusi na wakupengura.+4 Ŵasepuka nizamuŵaŵika kuŵa ŵakaronga ŵawo,Ŵanthu ŵakuleghalegha ndiwo ŵazamuŵawusa.5 Ŵanthu ŵazamuyuzgana,Waliyose kuyuzga munyake.+Msepuka wazamuwukira muchekuru,Wakuyuyulika wazamupepura wakuchindikika.+6 Waliyose wazamukora woko la mubali wake mu nyumba ya awiske, na kuyowoya kuti:“Iwe uli na chakuvwara, uŵe mulongozgi withu.Ndiwe uŵe na mazaza pa malo agha ghakupasuka.”7 Kweni iyo wazamuzganga mu zuŵa ilo kuti:“Ine ningaŵapo wakumukakani vilonda yayi,Nilije chakurya panji chakuvwara mu nyumba yane.Munganiŵikanga yayi kuŵa mulongozgi pa ŵanthu.”8 Pakuti Yerusalemu wakhuŵara,Yuda wawa,Chifukwa ŵakwimikana na Yehova mu mazgu na milimo.Ŵakujituntha pamaso pa uchindami wake.+9 Mawonekero gha visko vyawo ghakuŵakhalira ukaboni,Ŵakupharazga kwananga kwawo nga ni Sodomu.+Ŵakubisa chara.Soka kwa iwo, pakuti ŵakujichemera soka.10 Phalira ŵarunji kuti viŵayenderenge makora,Ŵapikenge njombe pa ivyo ŵakuchita.*+11 Soka kwa muheni!Suzgo limuwirenge,Pakuti ivyo mawoko ghake ghachita ndivyo vimuchitikirenge.12 Kweni ŵanthu ŵane, ŵakapitawo ŵawo mbankhaza,Ŵanakazi ŵakuŵawusa.Imwe ŵanthu ŵane, ŵalongozgi ŵinu ŵakumuyingiskani,Ndipo ŵakutimbanizga mendero ghinu.+13 Yehova wakwimilira kuti wasuske,Wakwimilira kuti wadumure mulandu pa ŵanthu.14 Yehova weruzganenge na ŵalara na ŵakaronga ŵa ŵanthu ŵake.“Mwawotcha munda wa mpheska,Icho mwiba kwa mukavu chili mu nyumba zinu.”+15 Fumu Yikuru, Yehova wa mawumba, yikuti: “Kasi mukutimbirachi ŵanthu ŵane,Na kusira visko vya ŵakavu mu fuvu?”+16 Yehova wakuti: “Pakuti ŵana ŵasungwana ŵa Ziyoni mbakujikuzga,Ŵakwenda mitu muchanya,Ŵali ming’inyuming’inyu, maso ŵeraŵera,Vibangili vya mu malundi ghawo vili ngwenje-ngwenje,17 Yehova watimbengeso na mphere mutu wa ŵana ŵasungwana ŵa Ziyoni,Yehova wakwemurenge visko vyawo.+18 Mu zuŵa ilo, Yehova wazamuwuskako utozi wa vibangili vyawo,Ŵakamubambe na vitoweskero vyakuŵa nga ni mwezi,+19 Ndeŵeleŵe,* makhoza, na vidiko,20 Vyakuvwara vyakumutu, matcheni gha mu malundi na salu zakukaka mu mabere,Vyakuŵikamo mafuta ghakununkhira na nkhorombe zakujitoweskera,21 Mphete za mu mawoko na za pa mphuno,22 Vyakuvwara vya pa viphikiro, malaya ghakuwaro, minjilira, na tumathumba twa ndalama,23 Magilasi+ na malaya gha salu yiwemi,*Nduŵira na vidiko.24 M’malo mwa mafuta gha basamu+ muzamuŵa kununkha.M’malo mwa lamba muzamuŵa chingwe.M’malo mwa sisi lakutowa, chipala.+M’malo mwa chakuvwara chiwemi, chigudulu.+Na mabamba m’malo mwa utozi.25 Ŵanalume ŵinu ŵazamuwa na lupanga,Vinkhara vinu vizamuwa ku nkhondo.+26 Vipata vyake vizamutengera na kuchita chitima,+Ziyoni wazamukhala pasi phwatalara.”+
Mazgu Ghamusi
^ Mazgu gheneko, “Ŵaryenge vipambi vya milimo yawo.”